
					韓詩外傳

					

					
[image: Wikisource logo]

					

					

					以2026年7月23日从维基文库导出

				


	
	
	韓詩外傳
作者：韩婴　漢
	
	





	漢韓嬰撰。嬰，燕人。文帝時爲博士，武帝時至常山太傅。漢書·藝文有韓故三十六巻、韓內傳四巻、韓外傳六巻、韓説四十一巻。歳久散佚。惟韓故二十二巻，新唐書尚著録，故劉安世稱嘗讀韓詩·雨無正篇。然歐陽修已稱今但存其外傳，則北宋之時，士大夫已有見有不見。處義作詩補傳在紹興中，已不信劉安世得見韓詩，則亡在南北宋間矣。惟此外傳，至今尚存。然自隋以，即較漢多四巻，蓋人所分也。其書雜引古事古語，證以詩詞，與經義不相比附，故曰外傳。所采多與周秦諸子相出入。班固論三家之詩稱其「或取春秋、采雜説，非其本義」，殆即指此類歟？中間「阿谷處女」一事，洪邁容齋隨筆已議之。他如稱彭祖名並堯禹，稱長生久視，稱天變不足畏，稱韶用戚，稱舜兼二女爲非，稱荊蒯芮仆不恒其德，語皆有疵。謂柳下惠殺身以成信，謂孔子稱禦説恤民，謂「舜生於鳴條」一章爲孔子語，謂輪扁對楚成王，謂冉有稱吳、楚、燕、代伐秦王，皆非事實。顏淵、子貢、子路言事與申鳴死白公之難事，皆一條而先重見，亦失簡汰。然其中引荀卿非十二子一篇，刪去子思、孟子二條，惟存十子，其去取特爲有識。又繭絲、卵雛之喻，董仲舒取之爲繁露。君群王往之訓，班固取之爲白虎通精理名言，往往而有，不必盡以訓詁繩也。是書之例，每條必引詩詞，而未引詩者二十八條；又「吾與汝」一條，起無所因：均疑有闕文。李善註文選，引其孔子升泰山觀易姓而王者七十餘家事及漢臯二女事，今本皆無之，疑並有脫簡。至藝文類聚引雪花六出之類，多涉訓詁，則疑爲內傳之文，傳寫偶誤。董斯張盡以爲外傳所佚，又似不然矣。	[image: 姊妹计划]姊妹计划: 百科·图册分类·数据项

曾子仕於莒，得粟三秉。方是之時，曾子重其祿而輕其身。親沒之後，齊迎以相，楚迎以令尹，晉迎以上卿。方是之時，曾子重其身而輕其祿。懷其寶而迷其國者，不可與語仁。窘其身而約其親者，不可與語孝。任重道遠者，不擇地而息。家貧親老者，不擇官而仕。故君子橋褐趨時，當務為急。《傳》云：不逢時而仕，任事而敦其慮，為之使而不入其謀，貧焉故也。《詩》曰：「夙夜在公，實命不同。」


《傳》曰：夫《行露》之人許嫁矣，然而未往也。見一物不具，一禮不備，守節貞理，守死不往。君子以為得婦道之宜，故舉而傳之，揚而歌之，以絕無道之求，防汙道之行乎？《詩》曰：「雖速我訟，亦不爾從。」


孔子南遊適楚，至於阿谷之隧，有處子佩瑱而浣者。孔子曰：「彼婦人其可與言矣乎？」抽觴以授子貢，曰：「善為之辭，以觀其語。」子貢曰：「吾北鄙之人也，將南之楚。逢天之暑，思心潭潭，願乞一飲，以表我心。」婦人對曰：「阿谷之隧，隱曲之汜，其水載清載濁，流而趨海，欲飲則飲，何問婦人乎！」受子貢觴，迎流而挹之，奐然而棄之，促流而挹之，奐然而溢之，坐置之沙上。曰：「禮固不親授。」子貢以告。孔子曰：「丘知之矣。」抽琴去其軫，以授子貢曰：「善為之辭，以觀其語。」子貢曰：「嚮子之言，穆如清風，不悖我語，和暢我心。於此有琴而無軫，願借子以調其音。」婦人對曰：「吾野鄙之人也，僻陋而無心，五音不知，安能調琴？」子貢以告。孔子曰：「丘知之矣。」抽絺綌五兩以授子貢，曰：「善為之辭，以觀其語。」子貢曰：「吾北鄙之人也，將南之楚。於此有絺綌五兩，吾不敢以當子身，敢置之水浦。」婦人對曰：「客之行，差遲乖人，分其資財，棄之野鄙。吾年甚少，何敢受子？子不早去，今竊有狂夫守之者矣。」《詩》曰：「南有喬木，不可休思，漢有遊女，不可求思。」此之謂也。


哀公問孔子曰：「有智壽乎？」孔子曰：「然。人有三死而非命也者，自取之也。居處不理，飲食不節，〔佚〕勞過〔度〕者，病共殺之。居下而好干上，嗜慾無厭，求索不止者，刑共殺之。少以敵眾，弱以侮強，忿不量力者，兵共殺之。故有三死而非命者，自取之也。」《詩》云：「人而無儀，不死何為？」


《傳》曰：在天者莫明乎日月，在地者莫明於水火，在人者莫明乎禮義。故日月不高則所照不遠，水火不積則光炎不博，禮義不加乎國家則功名不白。故人之命在天，國之命在禮。君人者降禮尊賢而王，重法愛民而霸，好利多詐而危，權謀傾覆而亡。《詩》曰：「人而無禮，胡不遄死？」


君子有辯善之度，以治氣養性，則身後彭祖。修身自強，則名配堯禹。宜於時則達，厄於窮則處，信禮者也。凡用心之術，由禮則理達，不由禮則悖亂。飲食衣服，動靜居處，由禮則知節，不由禮則墊陷生疾。容貌態度，進退（移）〔趨〕步，由禮則〔雅〕，〔不由禮則〕夷（國）〔固〕。（政）〔故〕無禮則不行王，事無禮則不成，國無禮則不寧，王無禮則死亡無日矣。《詩》曰：「人而無禮，胡不遄死？」


《傳》曰：不仁之至忽其親，不忠之至倍其君，不信之至欺其友。此三者，聖王之所殺而不赦也。《詩》曰：「人而無禮，不死何為？」


王子比干殺身以成其忠，柳下惠殺身以成其信，伯夷叔齊殺身以成其廉。此三子者，皆天下之通士也。豈不愛其身哉？為夫義之不立，名之不顯，則士恥之，故殺身以遂其行。由是觀之，卑賤貧窮，非士之恥也。天下舉忠而士不與焉，舉信而士不與焉，舉廉而士不與焉。三者存乎身，名傳於〔後〕世，與日月並而〔不〕息，天不能殺，地不能生，當桀紂之世，不之能污也。然則非惡生而樂死也，惡富貴好貧賤也，由其〔道、遵其〕理、尊貴及己而仕也，不辭也。孔子曰：「富而可求〔也〕，雖執鞭之士，吾亦為之。」故阨窮而不憫，勞辱而不苟，然後能有致也。《詩》曰：「我心匪石，不可轉也。我心匪席，不可卷也。」此之謂也。


原憲居魯，環堵之室，茨以蒿萊，蓬戶甕牖，桷桑而無樞，上漏下濕，匡坐而絃歌。子貢乘肥馬，衣輕裘，中紺而表素，軒不容巷而往見之。原憲楮冠黎杖而應門，正冠則纓絕，振襟則肘見，納履則踵決。子貢曰：「嘻！先生何病也？」原憲仰而應之曰：「憲聞之，無財之謂貧，學而不能行之謂病。〔今〕憲貧也，非病也。若夫希世而行，比周而友，學以為人，教以為己，仁義之匿，車馬之飾，衣裘之麗，憲不忍為之也。」子貢逡巡，面有慚色，不辭而去。原憲乃徐步曳杖，歌《商頌》而反，聲淪於天地，如出金石。天子不得而臣也，諸侯不得而友也。故養身者忘家，養志者忘身。身且不愛，孰能忝之？《詩》曰：「我心匪石，不可轉也。我心匪席，不可卷也。」


《傳》曰：所謂士者，雖不能盡備乎道術，必有由也。雖不能盡乎美著，必有處也。言不務多，務審所行而已。行既已尊之，言既已由之，若肌膚性命之不可易也。《詩》曰：「我心匪石，不可轉也。我心匪席，不可卷也。」


《傳》曰：君子潔其身而同者合焉，善其音而類者應焉。馬鳴而馬應之，牛鳴而牛應之，非知也，其勢然也。故新沐者必彈冠，新浴者必振衣，莫能以己之皭皭容人之混污然。《詩》曰：「我心匪鑑，不可以茹。」


荊伐陳，陳西門壞，因其降民使脩之，孔子過而不式。子貢執轡而問曰：「禮過三人則下，二人則式。今陳之脩門者眾矣，夫子不為式，何也？」孔子曰：「國亡而弗知，不智也。知而不爭，非忠也。亡而不死。非勇也。脩門者雖眾，不能行一於此，吾故弗式也。」《詩》曰：「憂心悄悄，慍于群小。」小人成群，何足禮哉？


《傳》曰：喜名者必多怨，好與者必多辱。唯滅跡於人能隨天地自然〔者〕，為能勝理而無愛名，名興則道不用，道行則人無位矣。夫利為害本，而福為禍先。唯不求利者為無害，〔唯〕不求福者為無禍。《詩》曰：「不忮不求，何用不臧。」


《傳》曰：聰者自聞，明者自見，聰明則仁愛著而廉恥分矣。故非道而行之，雖勞不至。非其有而求之，雖強不得。故智者不為非其事，廉者不求非其有，是以害遠而名彰也。《詩》云：「不忮不求，何用不臧。」


《傳》曰：安命養性者不待積委而富，名號傳乎世者不待勢位而顯，德義暢乎中而無外求也。信哉，賢者之不以天下為名利者也。《詩》曰：「不忮不求，何用不臧。」


古者天子左五鐘。將出，則撞黃鐘，而右五鐘皆應之。馬鳴中律，駕者有文，御者有數。立則磬折，拱則抱鼓，行步中規，折旋中矩。然後太師奏升車之樂，〔登車〕，告出也。入則撞蕤賓，以治容貌。容貌得則顏色齊，顏色齊則肌膚安。蕤賓有聲，鵠震馬鳴，及倮介之蟲，無不延頸以聽。在內者皆玉色，在外者皆金聲。然後少師奏升堂之樂，即席，告入也。此言音樂相和，物類相感，同聲相應之義也。《詩》云：「鐘鼓樂之。」此之謂也。


枯魚衘索，幾何不蠹？二親之壽，忽如過隙。樹木欲茂，霜露不（凋）使。賢士欲成其名，二親不待。家貧親老，不擇官而仕。《詩》曰：「雖則如燬，父母孔邇。」此之謂也。


孔子曰：「君子有三憂。弗知，可無憂與？知而不學，可無憂與？學而不行，可無憂與？」《詩》曰：「未見君子，憂心惙惙。」


魯公甫文伯死，其母不哭也。季孫聞之曰：「公甫文伯之母，貞女也，子死不哭，必有方矣。」使人問焉。對曰：「昔是子也，吾使之事仲尼。仲尼去魯，送之不出魯郊，贈之不與家珍。病不見士之視者，死不見士之流淚者，死之日，宮女縗絰而從者十人。此不足於士而有餘於婦人也，吾是以不哭也。」《詩》曰：「乃如之人兮，德音無良。」


《傳》曰：天地有合，則生氣有精矣。陰陽消息，則變化有時矣。時得則治，時失則亂。故人生而不具者五。目無見，不能食，不能行，不能言，不能施化。三月微的而後能見，七月（而）生齒而後能食，朞年髑就而後能行，三年腦合而後能言。十六精通而後能施化。陰陽相反，陰以陽變，陽以陰變。故男八月生齒，八歲而齠齒。十六而精化小通。女七月生齒，七歲而齓齒，十四而精化小通。是故陽以陰變，陰以陽變。故不肖者精化始具，而生氣感動，觸情縱欲，反施化，是以年壽亟夭而性不長也。《詩》曰：「乃如之人兮，懷婚姻也，太無信也，不知命也。」賢者不然。精氣闐溢而後傷時〔之〕不可過也。不見道端，乃陳情欲，以歌道義。《詩》曰：「靜女其姝，俟我乎城隅。愛而不見，搔首踟躕。」「瞻彼日月，悠悠我思。道之云遠，曷云能來！」急時辭也。是故稱之日月也。


楚白公之難，有仕之善者，辭其母，將〔往〕死君。其母曰：「棄母而死君可乎？」曰：「聞事君者，內其祿而外其身。今之所以養母者，君之祿也，請往死之。」比至朝，三廢車中。其僕曰：「子懼，何不反也？」曰：「懼，吾私也，死君，吾公也。吾聞君子不以私害公。」遂死之。君子聞之曰：「好義哉，必濟矣夫。」《詩》云：「深則厲，淺則揭。」此之謂也。


晉靈公之時，宋人殺昭公，趙宣子請師於靈公（而）〔以〕救之。靈公曰：「非晉國之急也。」宣子曰：「不然。夫大者天地，其次君臣，所以為順也。今殺其君，所以反天地，逆人道也，天必加災焉。晉為盟主而不救，天罰懼及矣。《詩》云：『凡民有喪，匍匐救之。』而況國君乎？」於是靈公乃與師而從之。宋人聞之，儼然感說，而晉國日昌。何則？以其誅逆存順。《詩》曰：「凡民有喪，匍匐救之。」趙宣子之謂也。


《傳》曰：水濁則魚喁，令苛則民亂，城峭則崩，岸峭則陂。故吳起（削）〔峭〕刑而車裂，商鞅峻法而支解。治國者譬若乎張琴然，大絃急則小絃絕矣。故急轡衘者，非千里之御也。有聲之聲不過百里，無聲之聲延及四海。故祿過其功者削，名過其實者損，情行合名，禍福不虛至矣。《詩》云：「何其處也，必有與也。何其久也，必有以也。」故惟其無為，能長生久視，而無累於物矣。


《傳》曰：衣服容貌者，所以說目也。應對言語者，所以說耳也。好惡去就者，所以說心也。故君子衣服中，容貌得，則民之目悅矣。言語遜，應對給，則民之耳悅矣。就仁去不仁，則民之心悅矣。三者存乎身，雖不在位，謂之素行。故中心存善，而日新之，則獨居而樂，德充而形。《詩》曰：「何其處也，必有與也。何其久也，必有以也。」


仁道有四，磏為下。有聖仁者，有智仁者，有德仁者，有磏仁者。上知天能用其時，下知地能用其財，中知人能安樂之，是聖仁者也。上亦知天能用其時，下知地能用其財，中知人能使人肆之，是智仁也。寬而容眾，百姓信之，道所以至，弗辱以時，是德仁者也。廉潔直方，疾亂不治，惡邪不匡，雖居鄉里，若坐塗炭，命入朝廷，如赴湯火，非其民不使，非其食弗嘗，疾亂世而輕死，弗顧弟兄，以法度之，比於不詳，是磏仁者也。《傳》曰：山銳則不高，水徑則不深，仁磏則其德不厚，志與天地擬者其人不祥。是伯夷、叔齊、卞隨、介子推、原憲、鮑焦、袁旌目、申徒狄之行也，其所受天命之度，適至是而亡，弗能改也，雖枯槁弗捨也。《詩》云：「亦已焉哉，天實為之，謂之何哉！」磏仁雖下，然聖人不廢者，匡民隱括，有在是中者也。


申徒狄非其世，將自投於河。崔嘉聞而止之曰：「吾聞聖人仁士之於天地之間也，民之父母也。今為（儒雅）〔濡足〕之故，不救溺人，可乎？」申徒狄曰：「不然。桀殺關龍逢，紂殺王子比干，而亡天下。吳殺子胥，陳殺泄冶，而滅其國。故亡國殘家，非無聖智也，不用故也。」遂抱石而沉於河。君子聞之曰：「廉矣。如仁歟！則吾未之見也。」《詩》曰：「天實為之，謂之何哉！」


鮑焦衣弊膚見，挈畚持蔬，遇子貢於道。子貢曰：「吾子何以至於此也？」鮑焦曰：「天下之遺德教者眾矣，吾何以不至於此也？吾聞之，世不己知而行之不已者，爽行也。上不己用而干之不止者，是毀廉也。行爽毀廉，然且弗舍，惑於利者也。」子貢曰：「吾聞之，非其世者，不生其利。汙其君者，不履其土。〔今吾子汙其君而履其土〕，非其世而持其蔬，《詩》曰：『溥天之下，莫非王土。』此誰有之哉？」鮑焦曰：「於戲！吾聞賢者重進而輕退，廉者易愧而輕死。」於是〔乃〕棄其蔬而立槁於洛水之上。君子聞之曰：「廉夫剛哉！夫山銳則不高，水徑則不深，行磏者〔其〕德不厚，志與天地擬者其為人不祥。鮑焦可謂不祥矣。其節度淺深，適至於是矣。」《詩》云：「亦已焉哉。天實為之，謂之何哉！」


昔者周道之盛，邵伯在朝，有司請營邵以居。邵伯曰：「嗟！以吾一身而勞百姓，此非吾先君文王之志也。」於是出而就蒸庶於阡陌隴畝之間而聽斷焉。邵伯暴處遠野，廬於樹下，百姓大悅，耕桑者倍力以勸。於是歲大稔，民給家足。其後，在位者驕奢，不恤元元，稅賦繁數，百姓困乏，耕桑失時。於是詩人見召伯之所休息樹下，美而歌之。《詩》曰：「蔽茀甘棠，勿剪勿伐，召伯所茇。」此之謂也。

楚莊王圍宋，〔軍〕有七日之糧，曰：「盡此而不克，將去而歸。」於是使司馬子反乘闥而窺宋城。宋使華元乘闥而應之。子反曰：「子之國何若矣？」華元曰：「憊矣。易子而食之，析骸而爨之。」子反曰：「嘻，甚矣憊！雖然，吾聞〔之也〕，圍者之國，箝馬而抹之，使肥者應客。今何吾子之情也？」華元曰：「吾聞〔之〕，君子見人之困則矜之，小人見人之困則幸之。吾望見吾子似於君子，是以情也。」子反曰：「諾，子其勉之矣。吾軍〔亦〕有七日〔之〕糧爾。」揖而去。子反告莊王，莊王曰：「若何？」子反曰：「憊矣。易子而食之，析骸而爨之。」莊王曰：「嘻，甚矣憊！今得此而歸爾。」子反曰：「不可，吾已告之矣。曰：軍亦有七日〔之〕糧爾。」莊王怒曰：「吾使子視之，子曷為而告之？」子反曰：「〔以〕區區之宋猶有不欺之臣，（何）〔可〕以楚國而無乎？吾是以告之也。」莊王曰：「雖然，吾（子）今得此而歸爾。」子反曰：「王請處此，臣請歸耳。」王曰：「子去我而歸，吾孰與處乎此？吾將從子而歸。」遂師而歸。〔故〕君子善其平己也。華元以誠告子反，得以解圍，全二國之命。《詩》云：「彼姝者子，何以告之？」君子善其以誠相告也。


魯監門之女嬰相從績，中夜而泣涕。其偶曰：「何謂而泣也？」嬰曰：「吾聞衛世子不肖，所以泣也。」其偶曰：「衛世子不肖，諸侯之憂也。子曷為泣也？」嬰曰：「吾聞之，異乎子之言也。昔者宋之桓司馬得罪於宋君，出於魯，其馬佚而𩥇吾園，而食吾園之葵。是歲，吾聞園人亡利之半。越王勾踐起兵而攻吳，諸侯畏其威。魯往獻女，吾姊與焉。兄往視之，道畏而死。越兵威者吳也，兄死者，我也。由是觀之，禍與福相反也。今衛世子甚不肖，好兵，吾男弟三人，能無憂乎？」《詩》曰：「大夫跋涉，我心則憂。」是非類與乎？


高子問於孟子曰：「夫嫁娶者非己所自親也，衛女何以得編於《詩》也？」孟子曰：「有衛女之志則可，無衛女之志則怠。若伊尹於太甲，有伊尹之志則可，無伊尹之志則篡。夫道二，常之謂經，變之謂權。懷其常道而挾其變權，乃得為賢。夫衛女行中孝，慮中聖，權如之何？」《詩》曰：「既不我嘉，不能旋反。視爾不臧，我思不遠。」


楚莊王聽朝罷晏。樊姬下堂而迎之，曰：「何罷之晏也，得無饑倦乎？」莊王曰：「今日聽（忠）賢〔臣〕之言，不知饑倦也。」樊姬曰：「王之所謂（忠）賢〔臣〕者，諸侯之客歟？中國之士歟？」莊王曰：「則沈令尹也。」樊姬掩口而笑。王曰：「姬之所笑何也？」姬曰：「妾得於王，尚湯沐，執巾櫛，振衽席，十有一年矣。然妾未嘗不遣人之梁鄭之間，求美人而進之於王也。與妾同列者十人，賢於妾者二人。妾豈不欲擅王之寵哉？不敢私願蔽眾美，欲王之多見，則娛。今沈令尹相楚數年矣，未嘗見進賢而退不肖也，又焉得為（忠）賢〔臣〕乎？」莊王旦朝，以樊姬之言告沈令尹。令尹避席而進孫叔敖。叔敖治楚三年，而楚國霸。楚史援筆而書之於策曰：「楚之霸，樊姬之力也。」《詩》曰：「百爾所思，不如我所之。」樊姬之謂也。


閔子騫始見於夫子，有菜色，後有芻豢之色。子貢問曰：「子始有菜色，今有芻豢之色，何也？」閔子曰：「吾出蒹葭之中，入夫子之門。夫子內切瑳以孝，外為之陳王法，心竊樂之。出見羽蓋龍旂，裘旃相隨，心又樂之。二者相攻胸中而不能任，是以有菜色也。今被夫子之文濅深，又賴二三子切瑳而進之，內明於去就之義，出見羽蓋龍旂，旃裘相隨，視之如壇土矣，是以有芻豢之色。」《詩》曰：「如切如瑳，如琢如磨。」


《傳》曰：雩而雨者何也？曰：無何也，猶不雩而雨也。星墜木鳴，國人皆恐，何也？是天地之變，陰陽之化，物之罕至者也。怪之可也，畏之非也。夫日月之薄蝕，怪星之黨見，風雨之不時，是無世而不嘗有也。上明政平，是雖並至無傷也。上闇政險，是雖無一〔至者〕，無益也。夫萬物之有災，人妖最可畏也。曰何謂人妖？曰枯耕傷稼，枯耘傷歲，政險失民，田穢稼惡，糴貴民飢，道有死人，寇賊並起，上下乖離，鄰人相暴，對門相盜，禮義不脩，牛馬相生，六畜作妖，臣下殺上，父子相疑，是謂人妖。是生於亂。《傳》曰：天地之災，隱而廢也，萬物之怪，書不說也。無用之變，不急之災，棄而不治。若夫君臣之義，父子之親，男女之別，切瑳而不舍也。《詩》曰：「如切如瑳，如琢如磨。」


孔子曰：「口欲味，心欲佚，教之以仁。心欲（兵）〔安〕，身惡勞，教之以恭。好辯論而畏懼，教之以勇。目好色，耳好聲，教之以義。」《易》曰：「艮其限，列其󰋟，厲薰心。」《詩》曰：「吁嗟女兮，無與士耽。」皆防邪禁佚，調和心志。


高牆豐上激下，未必崩也。降雨興，流潦至，則崩必先矣。草木根荄淺，未必撅也。飄風興，暴雨墜，則撅必先矣。君子居是邦也，不崇仁義，尊賢臣，以理萬物，未必亡也。一旦有非常之變，諸侯交爭，人趨車馳，迫然禍至，乃始憂愁，乾喉焦唇，仰天而嘆，庶幾乎望其安也，不亦晚乎？孔子曰：「不慎其前而悔其後，嗟乎！雖悔無及矣。」《詩》曰：「掇其泣矣，何嗟及矣！」


曾子曰：「君子有三言，可貫而佩之。一曰無內踈而外親，二曰身不善而怨他人，三曰患至而後呼天。」子貢曰：「何也？」曾子曰：「內踈而外親，不亦反乎？身不善而怨他人，不亦遠乎？患至而後呼天，不亦晚乎？」《詩》曰：「惙其泣矣，何嗟及矣！」


夫霜雪雨露，殺生萬物者也，天無事焉，猶之貴天也。執法厭文，治官治民者，有司也，君無事焉，猶之尊君也。夫闢土殖穀者后稷也，決江流河者禹也，聽獄執中者皋陶也。然而〔有〕聖（后）〔名〕者堯也。故有道以御之，身雖無能也，必使能者為己用也。無道以御之，彼雖多能，猶將無益於存亡矣。《詩》曰：「執轡如組，兩驂如舞。」貴能御也。


《傳》曰：孔子云：美哉顏無父之御也，馬知後有輿而輕之，知上有人而愛之。馬親其正而愛其事，如使馬能言，彼將必曰：「樂哉，今日之騶也！」至於顏淪，少衰矣。馬知後有輿而輕之，知上有人而敬之。馬親其正而敬其事，如使馬能言，彼將必曰：「騶來，其人之使我也！」至於顏夷而衰矣。馬知後有輿而重之，知上有人而畏之。馬親其正而畏其事，如使馬能言，彼將必曰：「騶來！騶來！女不騶，彼將殺女。」故御馬有法矣，御民有道矣。法得則馬和而歡，道得則民安而集。《詩》曰：「執轡如組，兩驂如舞。」此之謂也。


顏淵侍（坐）魯定公于臺，東野畢御馬于臺下。定公曰：「善哉！東野畢之御也。」顏淵曰：「善則善矣，〔雖然〕，其馬將佚矣。」定公不說，以告左右曰：「〔吾〕聞〔之〕，君子不譖人。君子亦譖人乎？」顏淵退，俄而廄人以東野畢〔之〕馬佚聞矣。定公揭席而起，曰：「趣駕召顏淵。」顏淵至，定公曰：「鄉寡人曰：『善哉東野畢之御也。』吾子曰：『善則善矣，然（則）〔其〕馬將佚矣。』不識吾子以何知之？」顏淵曰：「臣以政知之。昔者舜工於使人，造父工於使馬。舜不窮其民，造父不極其馬。是以舜無佚民，造父無佚馬。今東野畢之上車執轡，衘體正矣，周旋步驟，朝禮畢矣，歷險致遠，馬力殫矣，然猶策之不已，所以知〔其〕佚也。」定公曰：「善，可少進？」顏淵曰：「獸窮則齧，鳥窮則啄，人窮則詐。自古及今，窮其下能不危者，未之有也。《詩》曰：『執轡如組，兩驂如舞。』善御之謂也。」定公曰：「寡人之過矣！」


崔杼弒莊公，合士大夫盟。盟者皆脫劍而入。言不疾措血至者死，所殺者十餘人。次及晏子。奉杯血，仰天而嘆曰：「惡乎！崔杼將為無道而殺其君。」於是盟者皆視之。崔杼謂晏子曰：「子與我，吾將與子分國。子不與我，〔吾將〕殺子。直兵將推之，曲兵將鉤之，吾願子之圖之也。」晏子曰：「留以利而倍其君，非仁也；劫以刃而失其志者，非勇也。《詩》曰：『莫莫葛藟，延于條枚。愷悌君子，求福不回。』嬰其可回矣？直兵推之，曲兵鉤之，嬰不之革也。」崔杼曰：「舍晏子。」晏子起而出，授綏而乘。其僕馳。晏子撫其手曰：「麋鹿在山林，其命在庖廚。命有所懸，安在疾驅？」安行成節，然後去之。《詩》曰：「羔裘如濡，恂直且侯。彼己之子，舍命不偷。」晏子之謂也。


楚昭王有士曰石奢，其為人也，公而好直。王使為理。於是道有殺人者，石奢追之，則父也。還返於廷曰：「殺人者，臣之父也。以父成政，非孝也。不行君法，非忠也。弛罪廢法，而伏其辜，臣之所守也。」遂伏斧鑕，曰：「命在君。」君曰：「追而不及，庸有罪乎？子其治事矣。」石奢曰：「不然。不私其父，非孝也。不行君法，非忠也。以死罪生，不廉也。君欲赦之，上之惠也。臣不能失法，下之義也。」遂不去鈇鑕，刎頸而死乎廷。君子聞之曰：「貞夫法哉，石先生乎！」孔子曰：「子為父隱，父為子隱，直在其中矣。」《詩》曰：「彼己之子，邦之司直。」石先生之謂也。


外寬而內直，自設於隱括之中，直己不直人，善廢而不悒悒，蘧伯玉之行也。故為人父者，則願以為子，為人子者，則願以為父，為人君者，則願以為臣，為人臣者，則願以為君，名昭諸侯，天下願焉。《詩》曰：「彼己之子，邦之彥兮。」此君子之行也。


《傳》曰：孔子遭齊程本子於剡之間，傾蓋而語終日，有間，顧子路曰：「由！束帛十匹以贈先生。」子路不對。有間，又顧曰：「束帛十匹以贈先生。」子路率爾而對曰：「昔者由也聞之於夫子，士不中道相見。女無媒而嫁者，君子不行也。」孔子曰：「夫《詩》不云乎：『野有蔓草，零露漙兮。有美一人，清揚婉兮，邂逅相遇，適我願兮。』且夫齊程本子，天下之賢士也，吾於是而不贈，終身不之見也。大德不踰閑，小德出入可也。」


君子有主善之心，而無勝人之色，德足以君天下，而無驕肆之容，行足以及後世，而不以一言非人之不善。故曰：君子盛德而卑，虛己以受人，旁行不流，應物而不窮。雖在下位，民願戴之。雖欲無尊，得乎哉？《詩》曰：「彼己之子，美如英，美如英，殊異乎公行。」


君子易和而難狎也，易懼而不可劫也，畏患而不避義死，好利而不為所非，交親而不比，言辯而不亂，盪盪乎其易不可失也，磏乎其廉而不劌也，溫乎其仁厚之光大也，超乎其有以殊於世也。《詩》曰：「美如玉，美如玉，殊異乎公族。」


商容嘗執羽籥，馮於馬徒，欲以伐紂而不能。遂去，伏於太行。及武王克殷，立為天子，欲以為三公。商容辭曰：「吾常馮於馬徒，欲以伐紂而不能，愚也。不爭而隱，無勇也。愚且無勇，不足以備乎三公。」遂固辭不受命。君子聞之曰：商容可謂內省而不誣能矣。君子哉！去素餐遠矣。《詩》曰：「彼君子兮，不素餐兮。」商先生之謂也。


晉文侯使李離為大理，過聽殺人，自拘於廷，請死於君。君曰：「官有貴賤，罰有輕重。下吏有罪，非子之罪也。」李離對曰：「臣居官為長，不與下吏讓位，受爵為多，不與下吏分利。今過聽殺人而下吏蒙其死，非所聞也。」不受命。君曰：「自以為罪，則寡人亦有罪矣。」李離曰：「法失則刑，刑失則死。君以臣為能聽微決疑，故使臣為理。今過聽殺人，之罪罪當死。」君曰：「棄位委官，伏法亡國，非所望也。趣出！無憂寡人之心。」李離對曰：「政亂國危，君之憂也。軍敗卒亂，將之憂也。夫無能以事君，闇行以臨官，是無功以食祿也。臣不能以虛自誣。」遂伏劍而死。君子聞之曰：忠矣乎！《詩》曰：「彼君子兮，不素餐兮。」李先生之謂也。


楚狂接輿躬耕以食。其妻之市未返。楚王使使者齎金百鎰造門，曰：「大王使臣奉金百鎰，願請先生治河南。」接輿笑而不應。使者遂不得辭而去。妻從市而來，曰：「先生少而為義，豈將老而遺之哉？門外車軼何其深也？」接輿曰：「今者王使使者齎金百鎰，欲使我治河南。」其妻曰：「豈許之乎？」曰：「未也。」妻曰：「君使不從，非忠也。從之，是遺義也。不如去之。」乃夫負釜甑，妻戴經器，變易姓字，莫知其所之。《論語》曰：「色斯舉矣，翔而後集。」接輿之妻是也。《詩》曰：「逝將去汝，適彼樂土。樂土樂土，爰得我所。」


昔者桀為酒池糟隄，縱靡靡之樂，而牛飲者三千。群臣皆相持而歌，〔曰〕：「江水沛兮，舟楫敗兮。我王廢兮，趣歸於亳，亳亦大兮。」又曰：「樂兮樂兮，四牡驕兮，六轡沃兮。去不善〔而從善〕兮，善何不樂兮！」伊尹知大命之將去，舉觴造桀，曰：「君王不聽臣言，大命去矣！亡無日矣！」桀相然而抃，盍然而笑，曰：「子又妖言矣。吾有天下，猶天之有日也。日有亡乎？日亡吾亦亡也。」於是伊尹接履而趨，遂適於湯。湯以為相。可謂適彼樂土，爰得其所矣。《詩》曰：「逝將去汝，適彼樂土。樂土樂土，爰得我所。」


伊尹去夏入殷。田饒去魯適燕。介子推去晉入山。田饒事魯哀公而不見察，田饒謂哀公曰：「臣將去君，黃鵠舉矣。」哀公曰：「何謂也？」曰：「君獨不見夫雞乎？首戴冠者文也，足搏距者武也，敵在前敢鬭者勇也，得食相告仁也，守夜不失時信也。雞有此五德，君猶日瀹而食之者何也？則以其所從來者近也。夫黃鵠一舉千里，止君園池，食君魚鱉，啄君黍粱，無此五者，君猶貴之，以其所從來者遠矣。臣將去君，黃鵠舉矣。」哀公曰：「止！吾將書子言也。」田饒曰：「臣聞食其食者，不毀其器。陰其樹者，不折其枝。有臣不用，何書其言〔為〕？」遂去之燕。燕立以為相，三年，燕政大平，國無盜賊。哀公喟然太息，為之辟寢三月，減損上服。曰：「不慎其前而悔其後，何可復得？」《詩》云：「逝將去汝，適彼樂國。樂國樂國，爰得我直。」


子賤治單父，彈鳴琴，身不下堂，而單父治。巫馬期以星出，以星入，日夜不處，以身親之，而單父亦治。巫馬期問於子賤。子賤曰：「我〔之謂〕任人，子〔之謂〕任力。任人者佚，任力者勞。」人謂子賤則君子矣，佚四肢，全耳目，平心氣，而百官理，任其數而已。巫馬期則不然。乎然事惟，勞力教詔，雖治猶未至也。《詩》曰：「子有衣裳，弗曳弗婁。子有車馬，弗馳弗驅。」


子路曰：「士不能勤苦，不能輕死亡，不能恬貧窮，而曰我〔能〕行義，吾不信也。」昔者申包胥立於秦廷，七日七夜，哭不絕聲，是以存楚。不能勤苦，焉得行此？比干且死，而諫愈忠。伯夷叔齊餓于首陽，而志益彰。不輕死亡，焉能行此？曾子褐衣縕緒，未嘗完也。糲米之食，未嘗飽也。義不合，則辭上卿。不恬貧窮，焉能行此？夫士欲立身行道，無顧難易，然後能行之。欲行義白名，無顧利害，然後能行之。《詩》曰：「彼己之子，碩大且篤。」良非篤脩身行之君子其孰能與之哉？


子路與巫馬期薪於韞丘之下。陳之富人有處師氏者，脂車百乘，觴於韞丘之上。子路與巫馬期曰：「使子無忘子之所知，亦無進子之所能，得此富，終身無復見夫子，子為之乎？」巫馬期喟然仰天而嘆，闟然投鎌於地，曰：「吾嘗聞之夫子：『勇士不忘喪其元，志士仁人不忘在溝壑。』子不知予與？試予與？意者其志與？」子路心慚，故負薪先歸。孔子曰：「由來！何為偕出而先返也？」子路曰：「向也由與巫馬期薪於韞丘之下，陳之富人有處師氏者，脂車百乘，觴於韞丘之上。由謂巫馬期曰：『使子無忘子之所知，亦無進子之所能，得此富，終身無復見夫子，子為之乎？』巫馬期喟然仰天而嘆，闟然投鎌於地，曰：『吾嘗聞夫子，勇士不忘喪其元，志士仁人不忘在溝壑。子不知予與？試予與？意者其志與？』由也心慚，故先負薪歸。」孔子援琴而彈。《詩》曰：「肅肅鴇羽，集于苞栩。王事靡盬，不能蓺稷黍。父母何怙？悠悠蒼天，曷其有所！」予道不行邪？使汝願者。


孔子曰：「士有五。有埶尊貴者，有家富厚者，有資勇悍者，有心智惠者，有貌美好者。有埶尊貴者，不以愛民行義理，而反以暴敖。家富厚者，不以振窮救不足，而反以侈靡無度。資勇悍者，不以衛上攻戰，而反以侵陵私鬭。心智惠者，不以端計數，而反以事姦飾詐。貌美好者，不以統朝涖民，而反以蠱女從欲。此五者，所謂士失其美質者也。」《詩》曰：「溫其如玉，在其板屋，亂我心曲。」


上之人所遇，色為先，聲音次之，事行為後。故望而宜為人君者容也，近而可信者色也。發而安中者言也，久而可觀者行也。故君子容色，天下儀象而望之，不假言而知為人君者。《詩》曰：「顏如渥丹。」其君也哉！


子夏讀《詩》已畢。夫子問曰：「爾亦何大於《詩》矣。」子夏對曰：「《詩》之於事也，昭昭乎若日月之光明，燎燎乎如星辰之錯行，上有堯舜之道，下有三王之義，弟子不敢忘〔也〕。雖居蓬戶之中，彈琴以詠先王之風，有人亦樂之，無人亦樂之，亦可發憤忘食矣。《詩》曰：『衡門之下，可以棲遲。泌之洋洋，可以樂饑。』」夫子造然變容曰：「嘻！吾子始可以言《詩》已矣。〔雖〕然，子以見其表，未見其裏。」顏淵曰：「其表已見，其裏又何有哉？」孔子曰：「闚其門，不入其中，安知其奧藏之所在乎？然藏又非難也。丘嘗悉心盡志，已入其中，前有高岸，後有深谷，泠泠然如此，既立而已矣。」不能見其裏，未謂精微者也。


《傳》曰：國無道則飄風厲疾，暴雨折木，陰陽錯氛，夏寒冬溫，春熱秋榮，日月無光，星辰錯行，民多疾病，國多不祥，群生不壽，而五穀不登。當成周之時，陰陽調，寒暑平，群生遂，萬物寧。故曰：其風治，其樂連，其驅馬舒，其民依依，其行遲遲，其意好好。《詩》曰：「匪風發兮，匪車偈兮，顧瞻周道，中心怛兮。」


夫治氣養心之術，血氣剛強則務之以調和，智慮潛深則一之以易諒，勇毅強果則輔之以道術，齊給便捷則安之以靜退，卑攝貪利則抗之以高志，容眾好散則劫之以師友，怠慢摽棄則慰之以禍災，愿婉端愨則合之以禮樂。凡治氣養心之術，莫徑由禮，莫優得師，莫（慎）〔神〕一好。好一則（博）〔摶〕，（博）〔摶〕則精，精則神，神則化。是以君子務結心乎一也。《詩》曰：「淑人君子，其儀一兮。其儀一兮，心如結兮。」


玉不琢，不成器。人不學，不成行。家有千金之玉，不知治，猶之貧也。良工宰之，則富及子孫。君子謀之，則為國用。故動則安百姓，議則延民命。《詩》曰：「淑人君子，正是國人。正是國人，胡不萬年！」


嫁女之家，三夜不息燭，思相離也。取婦之家，三日不舉樂，思嗣親也。是故昏禮不賀，人之序也。三月而廟見，稱來婦也。厥明見舅姑，舅姑降于西階，婦升自阼階，授之室也。憂思三日，不殺三月，孝子之情也。故禮者，因人情〔而〕為〔之節〕文。《詩》曰：「親結其縭，九十其儀。」言多儀也。


原天命，治心術，理好惡，適情性，而治道畢矣。原天命則不惑禍福，不惑禍福則動靜脩。治心術則不妄喜怒。不妄喜怒則賞罰不阿。理好惡則不貪無用。不貪無用則不害物性。適情性則不過欲，不過欲則養性知足。四者不求於外，不假於人，反諸己而存矣。夫人者說人者也，形而為仁義，動而為法則。《詩》曰：「伐柯伐柯，其則不遠。」

《傳》曰：昔者舜甑盆無膻，而下不以餘獲罪。飯乎土簋，啜乎土型，而農不以力獲罪。麑衣而䀈領，而女不以巧獲罪。法下易由，事寡易為功，而民不以政獲罪。故大道多容，大德多下，聖人寡為，故用物常壯也。《傳》曰：易簡而天下之理得矣。《詩》曰：「政有夷之行，子孫保之。」忠易為禮，誠易為辭，賢人易為民，工巧易為材。《詩》曰：「政有夷之行，子孫保之。」


有殷之時，榖生湯之廷，三日而大拱。湯問伊尹曰：「何物也？」對曰：「榖樹也。」湯問：「何為而生於此？」伊尹曰：「榖之出澤〔者〕，野物也，今生天子之庭，殆不吉也。」湯曰：「柰何？」伊尹曰：「臣聞妖者禍之先，祥者福之先。見妖而為善，則禍不至，見祥而為不善，則福不臻。」湯乃齊戒靜處，夙興夜寐，弔死問疾，赦過賑窮，七日而榖亡。妖孽不見，國家昌。《詩》曰：「畏天之威，于時保之。」


昔者周文王之時，莅國八年，夏六月，文王寢疾。五日而地動，東西南北不出國郊。有司皆曰：「臣聞地之動，為人主也。今者君王寢疾，五日而地動，四面不出國郊。群臣皆恐，請移之。」文王曰：「柰何其移之也？」對曰：「興事動眾以增國城，其可移之乎。」文王曰：「不可。夫天之道，見妖是以罰有罪也。我必有罪，故〔天以〕此罰我也。今又專興事動眾以增國城，是重吾罪也。不可以之昌也。請改行重善移之，其可以免乎。」於是遂謹其禮（節）袟皮革，以交諸侯；飾其辭令幣帛，以禮俊士；頒其爵列、等級、田疇，以賞有功。遂與群臣。行此無幾何而疾止。文王即位八年而地動。〔已動〕之後四十三年，凡蒞國五十一年而終。此文王之所以踐妖也。《詩》曰：「畏天之威，于時保之。」


王者之論德也，而不尊無功，不官無德，不誅無罪，朝無幸位，民無幸生。故上賢使能而等級不踰，折暴禁悍而刑罰不過，百姓曉然皆知夫為善於家〔而〕取賞於朝也，為不善於幽而蒙刑於顯〔也〕。夫是之謂定論。是王者之〔論〕德。《詩》曰：「明昭有周，式序在位。」


《傳》曰：以從俗為善，以貨財為寶，以養性為己為道，是民德也，未及於士也。行法而志堅，不以私欲害其所聞，是勁士也，未及於君子也。行法而志堅，好脩其所聞以矯其情，言行多當，未安諭也，知慮多當，未周密也，上則能大其所隆也，下則開道不若己者，是篤厚君子，未及聖人也。若夫百王之法，若別白黑，應當世之變，若數三綱，行禮要節，若運四支，因化之功，若推四時，天下得序，群物安居，是聖人也。《詩》曰：「明昭有周，式序在位。」


魏文侯欲置相，召李克〔而〕問曰：「寡人欲置相，非翟黃則魏成子。願卜之於先生。」李克避席而辭曰：「臣聞之：『卑不謀尊，踈不間親。』臣外居者也，不敢當命。」文侯曰：「先生臨事勿讓。」李克曰：「夫觀士也，居則視其所親，富則視其所與，達則視其所舉，窮則視其所不為，貧則視其所不取。此五者足以觀矣。」文侯曰：「請先生就舍，寡人之相定矣。」李克出遇翟黃，〔翟黃〕曰：「今日聞君召先生而卜相，果誰為之？」李克曰：「魏成子為之。」翟黃悖然作色曰：「吾何負於魏成子？西河之守，吾所進也。君以鄴為憂，吾進西門豹。君欲伐中山，吾進樂羊。中山既拔，無守之者，吾進先生。君欲置太子傅，吾進趙蒼。皆有成功就事。吾何負於魏成子？」克曰：「子之言克於子之君也，豈比周以求大官哉？君問置相非成則黃，二子何如？臣對曰：『君不察故也。居則視其所親，富則視其所與，達則視其所舉，窮則視其所不為，貧則視其所不取。五者〔足〕以定矣，何待克哉！』是以知魏成子為相也。且子焉得與魏成子比？魏成子食祿日千鍾，什一在內，以聘約天下之士。是以得卜子夏、田子方、（叚）〔段〕干木，此三人〔者〕，君皆師友之。子之所進〔者〕，〔君〕皆臣之，子焉得與魏成子比乎？」翟黃逡巡再拜曰：「鄙人固陋，失對於夫子。」《詩》曰：「明昭有周，式序在位。」


成侯嗣公，聚歛計數之君也，未及取民也。子產取民者也，未及為政也。管仲為政也，未及脩禮。故脩禮者王，為政者強，取民者安，聚歛者亡。故聚歛以招榖，積財以肥敵，危身亡國之道也，明君不蹈也。將脩禮以齊朝，正法以齊官，平政以齊下，然後節奏齊乎朝，法則度量正乎官，忠信愛刑平乎下。如是百姓愛之如父母，畏之如神明。是以德澤洋乎海內，福祉歸乎王公。《詩》曰：「降福簡簡，威儀反反。既醉既飽，福祿來反。」


楚莊王寢疾，卜之，曰：「河為祟。」大夫曰：「請用牲。」莊王曰：「止。古者聖王制，祭不過望。濉、漳、江、漢，楚之望也。寡人雖不德，河非所獲罪也。」遂不祭。三日而疾有瘳。孔子聞之曰：「楚莊王之霸，其有方矣。制節守職，反身不貳，其霸不亦宜乎！」《詩》曰：「嗟嗟保介。」莊王之謂也。


人主之疾，十有二發，非有賢醫，莫能治也。何謂十二發？痿、蹶、逆、脹、滿、支、膈、盲、煩、喘、痺、風，此之曰十二發。賢醫治之〔如〕何？曰：省事輕刑，則痿不作。無使小民飢寒，則蹶不作。無令財貨上流，則逆不作。無令倉廩積腐，則脹不作。無使府庫充實，則滿不作。無使群臣縱恣，則支不作。無使下情不上通，則隔不作。上材恤下，則肓不作。法令奉行，則煩不作。無使下怨，則喘不作。無使賢伏匿，則痺不作。無使百姓歌吟誹謗，則風不作。夫重臣群下者，人主之心腹支體也。心腹支體無疾，則人主無疾矣。故非有賢醫，莫能治也。人皆有此十二疾而不用賢醫，則國非其國也。《詩》曰：「多將熇熇，不可救藥。」終亦必亡而已矣。故賢醫用，則眾庶無疾，況人主乎？


《傳》曰：太平之時，無瘖𤼃，跛眇，尩蹇，侏儒，折短，父不哭子，兄不哭弟，道無襁負之遺育。然各以其序終者，賢醫之用也。故安止平正，除疾之道無他焉，用賢而已矣。《詩》曰：「有瞽有瞽，在周之庭。」紂之餘民也。


《傳》曰：喪祭之禮廢，則臣子之恩薄。臣子之恩薄，則背死亡生者眾。《小雅》曰：「子子孫孫，勿替引之。」


人事倫則順于鬼神，順于鬼神則降福孔皆。《詩》曰：「以享以祀，以介景福。」


武王伐紂，到于邢丘，楯折為三，天雨三日不休。武王心懼，召太公而問。曰：「意者紂未可伐乎？」太公對曰：「不然。楯折為三者，軍當分為三也。天雨三日不休，欲灑吾兵也。」武王曰：「然何若矣？」太公曰：「愛其人，及〔其〕屋上烏，惡其人者，憎其（骨）〔胥〕餘。咸劉厥敵，靡使有餘。」武王曰：「於戲！天下未定也。」周公趨而進曰：「不然。使各度其宅，而佃其田，無獲舊新。百姓有過，在予一人。」武王曰：「於戲！天下已定矣。」乃脩武勒兵於甯，更名邢丘曰懷甯，曰脩武，行克紂于牧之野。《詩》曰：「牧野洋洋，檀車皇皇，駟騵彭彭。維師尚父，時維鷹揚，涼彼武王，肆伐大商，會朝清明。」既反商，及下車，封黃帝之後於蒯，封帝堯之後於祝，封舜之後於陳。下車而封夏后氏之後於杞，封殷之後於宋，封比干之墓，釋箕子之囚，表商容之閭。濟河而西，馬放華山之陽，示不復乘。牛放桃林之野，示不復服也。車甲衅而藏之於府庫，示不復用也。於是廢軍而郊射，左射《貍首》，右射《騶虞》，然後天下知武王〔之〕不復用兵也。祀乎明堂而民知孝，朝覲然後諸侯知以敬。坐三老於大學，天子執醬而饋，執爵而酳，所以教諸侯之悌也。此四者，天下之大教也。夫武之久不亦宜乎？《詩》曰：「勝殷遏劉，耆定爾功。」言伐紂而殷亡武也。


孟嘗君請學於閔子，使車往迎閔子。閔子曰：「禮有來學無往教。致師而學不能學，往教則不能化君也。君所謂不能學者也，臣所謂不能化者也。」於是孟嘗君曰：「敬聞命矣。」明日袪衣請受業。《詩》曰：「日就月將。」


劍雖利，不厲不斷。材雖美，不學不高。雖有旨酒嘉殽，不嘗不知其旨。雖有善道，不學不達其功。〔是〕故學然後知不足，教然後知不究。不足，故自愧而勉。不究，故盡師而熟。由此觀之，則教學相長也。子夏問《詩》，學一以知二。孔子曰：「起予者，商也。始可與言《詩》已矣！」孔子賢乎英傑而聖德備，弟子被光景而德彰。《詩》曰：「日就月將。」


凡學之道，嚴師為難。師嚴，然後道尊。道尊，然後民知敬學。故太學之禮，雖詔於天子，無北面，尊師尚道也。故不言而信，不怒而威，師之謂也。《詩》曰：「日就月將，學有緝熙于光明。」


《傳》曰：宋大水，魯人弔之曰：「天降淫雨，害於粢盛，延及君地，以憂執政，使臣敬弔。」宋人應之曰：「寡人不仁，齋戒不修，使民不時。天加以災，又遺君憂。拜命之辱。」孔子聞之，曰：「宋國其庶幾矣！」弟子曰：「何謂〔也〕？」孔子曰：「昔桀紂不任其過，其亡也忽焉。成湯文王知任其過，其興也勃焉。過而改之，是不過也。」宋人聞之，乃夙興夜寐，弔死問疾，戮力宇內。三歲，年豐政平。鄉使宋人不聞孔子之言，則年穀未豐，而國家未寧。《詩》曰：「佛時仔肩，示我顯德行。」


齊桓公設庭燎，為便人欲造見者。朞年而士不至。於是東野有以九九〔之術〕見者。桓公使戲之，曰：「九九足以見乎？」鄙人曰：「臣聞君設庭燎以待士，朞年而士不至。夫士之所以不至者，君，天下之賢君也，四方之士皆自以不及君，故不至也。夫九九，薄能耳，而君猶禮之，況賢於九九者乎？夫太山不讓礫石，江海不辭小流，所以成其大也。《詩》曰：『先民有言，詢于芻蕘，』博謀也。」桓公曰：「善。」乃固禮之。朞月，四方之士相導而至矣。《詩》曰：「自堂徂基，自羊徂牛。」以小成大。


太平之時，民行役者不踰時，男女不失時以偶，孝子不失時以養。外無曠夫，內無怨女。上無不慈之父，下無不孝之子。父子相成，夫婦相保。天下和平，國家安寧。人事備乎下，天道應乎上。故天不變經，地不易形，日月昭明，列宿有常。天施地化，陰陽和合，動以雷電，潤以風雨，節以山川，均其寒暑。萬民育生，各得其所，而制國用。故國有所安，地有所主。聖人刳木為舟，剡木為楫，以通四方之物，使澤人足乎水，山人足乎魚，餘衍之財有所流。故豐膏不獨樂，磽确不獨苦。雖遭凶年飢歲，禹湯之水旱，而民無凍餓之色。故生不乏用，死不轉尸。夫是之謂樂。《詩》曰：「於鑠王師，遵養時晦。」


能制天下，必能養其民也。能養民者，為自養也。飲食適乎藏，滋味適乎氣，勞佚適乎筋骨，寒煖適乎肌膚，然後氣藏平，心術治，思慮得，喜怒時，起居而遊樂，事時而用足。夫是之謂能自養者也。故聖人不淫佚侈靡者，非鄙夫色而愛財用也。養有適，過則不樂，故不為也。是以夏不數浴，非愛水也。冬不頻湯，非愛火也。不高臺榭，非無土木也。不大鍾鼎，非無金錫也。不沈於酒，不貪於色，非辟醜也。直行情性之所安，而制度可以為天下法矣。故用不靡財，足以養其生，而天下稱其仁也。養不害性，足以成教，而天下稱其義也。適情辟餘，不求非其有，而天下稱其廉也。行成不可掩，息刑不可犯，執一道而輕萬物，天下稱其勇也。四行在乎民，居則婉愉，怒則勝敵。故審其所以養而治道具矣。治道具而遠近畜矣。《詩》曰：「於鑠王師，遵養時晦。」言相養者之至於晦也。


公儀休相魯而嗜魚。一國人獻魚而不受。其弟諫曰：「嗜魚不受，何也？」曰：「夫（欲）〔唯〕嗜魚，故不受也。受魚而免於相，則不能自給魚。無受而不免於相，長自給於魚。」此明於魚為己者也。故《老子》曰：「後其身而身先，外其身而身存。非以其無私乎，故能成其私。」《詩》曰：「思無邪。」此之謂也。


《傳》曰：魯有父子訟者，康子欲殺之。孔子曰：「未可殺也。夫民父子訟之為不義久矣，是則上失其道。上有道，是人亡矣。」訟者聞之，請無訟。康子曰：「治民以孝。殺一不義以僇不孝，不亦可乎？」孔子曰：「否。不教而聽其獄，殺不辜也。三軍大敗，不可誅也。獄讞不治，不可刑也。上陳之教而先服之，則百姓從風矣。（邪）〔躬〕行不從，然後俟之以刑，則民知罪矣。夫一仞之墻，民不能踰，百仞之山，童子登遊焉，凌遲故也。今其仁義之陵遲久矣，能謂民無踰乎？《詩》曰：『俾民不迷。』昔之君子，道其百姓不使迷，是以威厲而〔不試〕，刑措〔而〕不用也。故形其仁義，謹其教道，使民目晣焉而見之，使民耳晣焉而聞之，使民心晣焉而知之，則道不迷而民志不惑矣。《詩》曰：『示我顯德行。』故道義不易，民不由也。禮樂不明，民不見也。《詩》曰：『周道如砥，其直如矢』，言其易也。『君子所履，小人所視』，言其明也。『睠言顧之，潸焉出涕』，哀其不聞禮教而就刑誅也。夫散其本教而待之刑辟，猶決其牢而發以毒矢也，亦不哀乎！故曰未可殺也。昔者先王使民以禮，譬之如御也。刑者，鞭策也。今猶無轡衘而鞭策以御也。欲馬之進，則策其後，欲馬之退，則策其前，御者以勞而馬亦多傷矣。今猶此也。上憂勞而民多罹刑。《詩》曰：『人而無禮，胡不遄死？』為上無禮，則不免乎患。為下無禮，則不免乎刑。上下無禮，胡不遄死？」康子避席再拜曰：「僕雖不敏，請承此語矣。」孔子退朝，門人子路難曰：「父子訟，道邪？」孔子曰：「非也。」子路曰：「然則夫子胡為君子而免之也？」孔子曰：「不戒責成，害也。慢令致期，暴也。不教而誅，賊也。君子為政，避此三者。且《詩》曰：『載色載笑，匪怒伊教。』」


當舜之時，有（苖）〔苗〕不服。其不服者，衡山在南，岐山在北，左洞庭之波，右彭澤之水，由此險也。以其不服，禹請伐之，而舜不許，曰：「吾喻教猶未竭也。」久喻教，而有（苖）〔苗〕民請服。天下聞之，皆薄禹之義，而美舜之德。《詩》曰：「載色載笑，匪怒伊教。」舜之謂也。問曰：然則禹之德不及舜乎？曰：非然也。禹之所以請伐者，欲彰舜之德也。故善則稱君，過則稱己，臣下之義也。假使禹為君，舜為臣，亦如此而已矣。夫禹可謂達乎為人臣之大體也。


季孫子之治魯也，眾殺人而必當其罪，多罰人而必當其過。子貢曰：「暴哉治乎！」季孫聞之，曰：「吾殺人必當其罪，罰人必當其過，先生以為暴，何也？」子貢曰：「夫奚不若子產之治鄭？一年而負罰之過省，二年而刑殺之罪亡，三年而庫無拘人。故民歸之如水就下，愛之如孝子敬父母。子產病將死，國人皆吁嗟曰：『誰可使代子產死者乎？』及其不免死也，士大夫哭之於朝，商賈哭之於市，農夫哭之於野。哭子產者，皆如喪父母。今竊聞夫子疾之時，則國人喜，活則國人皆駭。以死相賀，以生相恐，非暴而何哉？賜聞之，託法而治謂之暴，不戒致期謂之虐，不教而誅謂之賊，以身勝人謂之責。責[1]者失身，賊者失臣，虐者失政，暴者失民。且賜聞居上位行此四者而不亡者，未之有也。」於是季孫稽首謝曰：「謹聞命矣。」《詩》曰：「載色載笑，匪怒伊教。」


問者曰：夫智者何以樂於水也？曰：夫水者緣理而行，不遺小間，似有智者。動而下之，似有禮者。蹈深不疑，似有勇者。障防而清，似知命者。歷險致遠，卒成不毀，似有德者。天地以成，群物以生，國家以寧，萬事以平，品物以正。此智者所以樂於水也。《詩》曰：「思樂泮水，薄采其茆。魯侯戾止，在泮飲酒。」樂水之謂也。


問者曰：夫仁者何以樂於山也？曰：夫山者萬民之所瞻仰也。草木生焉，萬物植焉，飛鳥集焉，走獸休焉，四方益取與焉。出雲道風嵸乎天地之間。天地以成，國家以寧，此仁者所以樂於山也。《詩》曰：「太山巖巖，魯邦所瞻。」樂山之謂也。


《傳》曰：晉文公嘗出亡，反國，三行賞而不及陶叔狐。陶叔狐謂咎犯曰：「吾從而亡十有一年，顏色黯黑，手足胼胝。今〔君〕反國三行賞而我不與焉。君其忘我乎？其有大過乎？子試為我言之。」咎犯言之文公，〔文公〕曰：「噫！我豈忘是子哉？高明至賢，志行全成，湛我以道，說我以仁，變化我行，昭明我，使我為成人者，吾以為上賞。恭我以禮，防我以義，藩援我，使我不為非者，吾以為次。勇猛強武，氣勢自御，難在前則處前，難在後則處後，免我危難之中者，吾以為次。然勞苦之士次之。」《詩》曰：「率履不越，遂視既發。」今不內自訟過，不悅百姓，將何錫之哉？


夫詐人者曰，古今異情，其所以治亂異道。而眾人皆愚而無知，陋而無度者也，於其所見猶可欺也，況乎千歲之後乎？彼詐人者，門庭之間猶挾欺，而況乎千歲之上乎？然則聖人何以不可欺也？曰：聖人以己度人者也。以心度心，以情度情，以類度類，古今一也。類不悖，雖久同理。故性緣理而不迷也。夫五帝之前無傳人。非無賢人，久故也。五帝之中無傳政，非無善政，久故也。虞夏有傳政，〔而〕不如殷周之察也。非無善政，久故也。夫傳者久則愈略，近則愈詳。略則舉大，詳則舉細。故愚者聞其大不知其細，聞其細不知其大。是以久而差。三王五帝，政之至也。《詩》曰：「帝命不違，至于湯齊。」言古今一也。


舜生於諸馮，遷於負夏，卒於鳴條，東夷之人也。文王生於岐周，卒於畢郢，西夷之人也。地之相去也，千有餘里，世之相後也，千有餘歲，然得志行乎中國，若合符節。孔子曰：「先聖後聖，其揆一也。」《詩》曰：「帝命不違，至于湯齊。」


孔子觀於周廟，有欹器焉。孔子問於守廟者曰：「此謂何器也？」對曰：「此蓋為宥座之器。」孔子曰：「聞宥座〔之〕器，滿則覆，虛則欹，中則正，有之乎？」對曰：「然。」孔子使子路取水試之，滿則覆，中則正，虛則欹。孔子喟然而嘆曰：「嗚呼！惡有滿而不覆者哉！」子路曰：「敢問持滿有道乎？」孔子曰：「持滿之道，抑而損之。」子路曰：「損之有道乎？」孔子曰：「德行寬裕者，守之以恭。土地廣大者，守之以儉。祿位尊盛者，守之以卑。人眾兵強者，守之以畏。聰明睿智者，守之以愚。博聞強記者，守之以淺。夫是之謂抑而損之。」《詩》曰：「湯降不遲，聖敬日躋。」


周公踐天子之位七年，布衣之士所〔執〕贄而師〔見〕者十人。所友見者十二人，窮巷白屋〔所〕先見者四十九人，時進善〔者〕百人，教士〔者〕千人，宮朝者萬人。成王封伯禽於魯，周公誡之曰：「往矣！子無以魯國驕士。吾文王之子，武王之弟，成王之叔父也，又相天（下）〔子〕，吾於天下亦不輕矣。然一（沭）〔沐〕三握髮，一飯三吐哺，猶恐失天下之士。吾聞德行寬裕，守之以恭者，榮。土地廣太，守之以儉者，安。祿位尊盛，守之以卑者，貴。人眾兵強，守之以畏者，勝。聰明睿智，守之以愚者，善。博聞強記，守之以淺者，智。夫此六者，皆謙德也。夫貴為天子，富有四海，由此德也。不謙而失天下、亡其身者，桀紂是也，可不慎歟！故《易》有一道，大足以守天下，中足以守其國家，近足以守其身，謙之謂也。夫天道虧盈而益謙，地道變盈而流謙，鬼神害盈而福謙，人道惡盈而好謙。是以衣成則必缺衽，宮成則必缺隅，屋成則必加拙，示不成者，天道然也。《易》曰：『謙亨，君子有終吉。』《詩》曰：『湯降不遲，聖敬日躋。』誡之哉！其無以魯國驕士也。」


《傳》曰：子路盛服以見孔子，孔子曰：「由䟽䟽者何也？昔者江於汶，其始出也，不足以濫觴。及其至乎江之津也，不方舟，不避風，不可渡也。非其眾川之多歟？今汝衣服其盛，顏色充滿，天下有誰加汝哉？」子路趨出，改服而入，蓋揖如也。孔子曰：「由志之。吾語汝。夫慎於言者不譁，慎於行者不伐。色知而有長者小人也。故君子知之為知之，不知為不知，言之要也。能之為能之，不能為不能，行之要也。言要則知，行要則仁。既知且仁，又何加哉？《詩》曰：『湯降不遲，聖敬日躋。』」


君子行不貴苟難，說不貴苟察，名不貴苟傳，惟其當之為貴。夫負石而赴河，行之難為者也，而申徒狄能之。君子不貴者，非禮義之中也。山淵平，天地比，齊秦襲，入乎耳，出乎口，鉤有鬚，卵有毛，此說之難持者也，而鄧析、惠施能之。君子不貴者，非禮義之中也。盜跖吟口，名聲若日月，與舜禹俱傳而不息。君子不貴者，非禮義之中也。故君子行不貴苟難，說不貴苟察，名不貴苟傳，維其當之為貴。《詩》曰：「不競不絿，不剛不柔。」


伯夷叔齊目不視惡色，耳不聽惡聲。非其君不事，非其民不使。橫政之所出，橫民之所止，弗忍居也。思與鄉人居，若〔以〕朝衣朝冠，坐於塗炭也。故聞伯夷之風者，貪夫廉，懦夫有立志。至柳下惠則不然。不羞污君，不辭小官。進不隱賢，必由其道。阨窮而不憫，遺佚而不怨。與鄉人居，愉愉然不〔忍〕去也。雖袒裼裸裎於我側，彼安能浼我哉？故聞柳下惠之風，鄙夫寬，薄夫厚。至乎孔子去魯，遲遲乎其行也，可以去而去，可以止而止，去父母國之道也。伯夷，聖人之清者也。柳下惠，聖人之和者也。孔子，聖人之中者也。《詩》曰：「不競不絿，不剛不柔。」中庸和通之謂也。


王者之等賦正事，田野什一，關市譏而不征，山林澤梁，以時入而不禁。相地而正壤。理道而致貢，萬物群來，無有流滯，以相通移，近者不隱其能，遠者不疾其勞，雖幽間僻陋之國，莫不趨使而安樂之。夫是之謂王者之等賦正事。《詩》曰：「敷政優優，百祿是遒。」


孫卿與臨武君議兵於趙孝成王之前。王曰：「敢問兵之要。」臨武君曰：「夫兵之要，上得天時，下得地利，後之發，先之至。此兵之要也。」孫卿曰：「不然。夫兵之要，在附親士民而已。六馬不和，造父不能以致遠。弓矢不調，羿不能以中微。士民不親附，湯武不能以戰勝。由此觀之，要在於附親士民而已矣。」臨武君曰：「不然。夫兵之〔所〕用，變故也。其所貴，謀詐也。善用之者猶脫兔，莫知其〔所〕出。孫吳用之無敵於天下。由此觀之，豈待親士民而後可哉？」孫卿曰：「不然。君之所道者，諸侯之兵，謀臣之事也。臣之所道者，仁人之兵，聖王之事也。彼可詐者，必怠慢者也。君臣上下之際，（突）〔奐〕然有離德者也。夫以跖而詐桀，猶有工拙焉。以桀而詐堯，如以指撓沸，以卵投石，抱羽毛而赴烈火，入則燋（也）〔耳〕。夫何可詐也？且夫暴國將孰與至哉？彼其〔所〕與至者必欺其民〔也〕。民之親我也，芬若椒蘭，歡如父子。彼顧其上，如憯毒蜂蠆。（之人）〔人之情〕，雖桀跖豈肯為其所至惡，賊其所至愛哉？是猶使人之子孫自賊其父母也。彼則先覺其失，何可詐哉？且仁人之兵，聚則成卒，散則成列。延（居）則若莫邪之長刃，嬰之者斷。銳（居）則若莫邪之利鋒，當之者潰。圓居則若丘山之不可移也，方居則若磐石之不可拔也，觸之摧角折節而退爾，夫何可詐也？《詩》曰：『武王載（斾）〔旆〕，有虔秉鉞，如火烈烈，則莫我敢曷。』此謂湯武之兵也。」孝成王避席仰首曰：「寡人雖不敏，請依先生之兵也。」


受命之士，正衣冠而立，儼然人望而信之。其次，聞其言而信之。其次，見其行而信之。既見其行，而眾皆不信，斯下矣。《詩》曰：「慎爾言矣，謂爾不信。」


昔者不出戶而知天下，不窺牖而見天道，非目能視乎千里之前，非耳能聞乎千里之外，以己之情量之也。己惡飢寒焉，則知天下之欲衣食也。己惡勞苦焉，則知天下之欲安佚也。己惡衰乏焉，則知天下之欲富足也。知此三者，聖王之所以不降席而匡天下。故君子之道，忠恕而已矣。夫處飢渴、苦血氣、困寒暑、動肌膚，此四者民之大害也。害不除，未可教御也。四體不掩，則鮮仁人。五藏空虛，則無立士。故先王之法，天子親耕，后妃親蠶，先天下憂衣與食也。《詩》曰：「父母何嘗？」「心之憂矣，之子無裳。」





	↑ 近人以為二『責』字該作『貪』，見侯乃峯《據新出楚簡校讀〈論語〉一則》

紂作炮烙之刑，王子比干曰：「主暴不諫，非忠也。畏死不言，非勇也。見過即諫，不用即死，忠之至也。」遂諫，三日不去朝。紂囚殺之。《詩》曰：「昊天大憮，予慎無辜。」


桀為酒池，可以運舟，糟丘足以望十里，〔一鼓〕而牛飲者三千人，關龍（逢）〔逄〕進諫曰：「古之人君，身行禮義，愛民節財，故國安而身壽。今君用財若無窮，殺人若恐弗勝。君若弗革，天殃必降，而誅必至矣。君其革之。」立而不去朝。桀囚而殺之。君子聞之曰：「天之命矣。」《詩》曰：「昊天太憮，予慎無辜。」


有大忠者，有次忠者，有下忠者，有國賊者。以道覆君而化之，是謂大忠也。以德調君而輔之，是謂次忠也。以諫非君而怨之，是謂下忠也。不恤乎公道之達義，偷合苟同以持祿養〔交〕者，是謂國賊也。若周公之於成王〔也〕，可謂大忠也。管仲之於桓公，可謂次忠也。子胥之於夫差，可謂下忠也。曹觸龍之於紂，可謂國賊也。皆人臣之所為也，吉凶賢不肖之效也。《詩》曰：「匪其止共，惟王之（卭）〔邛〕。」


哀公問取人。孔子曰：「無取健，無取佞，無取口讒。健，驕也。佞，（謟）〔諂〕也。讒，誕也。故弓調，然後求勁焉。馬服，然後求良焉。士信愨，而後求知焉。士不信焉又多知，譬之豺狼，其難以身近也。」《周書》曰為虎傅翼也，不亦殆乎？《詩》曰：「匪其止共，惟王之（卭）〔邛〕。」言其不恭其職事，而病其主也。


齊桓公獨以管仲謀伐莒，而國人知之。桓公謂管仲曰：「寡人獨為仲父言，而國人知之，何也？」管仲曰：「意（若）〔者〕國中有聖人乎？今東郭牙安在？」桓公顧曰：「在此。」管仲曰：「子有言乎？」東郭牙曰：「然。」管仲曰：「子何以知之？」曰：「臣聞君子有三色，是以知之。」管仲曰：「何謂三色？」曰：「歡忻愛說，鐘鼓之色也。愁悴哀憂，衰絰之色也。猛厲充實，兵革之色也。是以知之。」管仲曰：「何以知其莒也？」對曰：「君東南面而指，口張而不掩，舌舉而不下，是以知其莒也。」桓公曰：「善。」《詩》曰：「他人有心，予忖度之。」東郭先生曰：「目者，心之符也。言者，行之指也。夫知者之於人也，未嘗求知而後能知也。觀容貌，察氣志，定取舍，而人情畢矣。」《詩》曰：「他人有心，予忖度之。」


今有堅甲利兵，不足以施敵破虜，弓良矢調，不足射遠中微，與無兵等爾。有民不足強用嚴敵，與無民等爾。故盤石千里，不為有地，愚民百萬，不為有民。《詩》曰：「維南有箕，不可以簸揚。維北有斗，不可以挹酒漿。」


《傳》曰：舜彈五絃之琴，以歌《南風》〔之詩〕，而天下治。周平公酒不離於前，鐘石不解於懸，而宇內亦治。匹夫百畝一室，不遑啟處，無所移之也。夫以一人而兼聽天下，其日有餘而（下治）〔治不足〕，是使人為之也。夫擅使人之權，而不能制眾於下，則在位者非其人也。《詩》曰：「維南有箕，不可以簸揚。維北有斗，不可以挹酒漿。」言有位無其事也。


齊桓公伐山戎，其道過燕，燕君送之出境。桓公問管仲曰：「諸侯相送，固出境乎？」管仲曰：「非天子不出境。」桓公曰：「然〔則燕君〕畏而失禮也。寡人不可使燕失禮。」乃割燕君所至之地以與之。諸侯聞之皆朝於齊。《詩》曰：「靜恭爾位，好是正直。神之聽之，介爾景福。」


《韶》用干戚，非至樂也。舜兼二女，非達禮也。封黃帝之子十九人，非法義也。往田號泣，未盡命也。以人觀之，則是也。以法量之，則未也。《禮》曰：「禮儀三百，威儀三千。」《詩》曰：「靜恭爾位，正直是與。神之聽之，式穀以女。」


禮者，治辯之極也，強國之本也，威行之道也，功名之統也。王公由之，所以一天下也。不由之，所以隕社稷也。是故堅甲利兵不足以為武，高城深池不足以為固，嚴令繁刑不足以為威，由其道則行，不由其道則廢。昔楚人蛟革犀兕以為甲，堅如金石，宛如鉅虵，慘若蜂蠆，輕利剛疾，卒如飄風。然兵殆於垂沙，唐子死，莊蹻走，楚分為三四者，此豈無堅甲利兵也哉？〔其〕所以統之非其道故也。汝淮以為險，江漢以為池，緣之以方城，限之以鄧林，然〔而〕秦師至於鄢郢，舉若振槁然。是豈無固塞限險也哉？其所以統之者非其道故也。紂殺比干而囚箕子，為炮烙之刑，殺戮無時，群下愁怨，皆莫冀其命，然〔而〕周師至，令不行乎左右。（而）〔是〕豈（其）無嚴令繁刑也哉？其所以統之者非其道故也。若夫明道而均分之，誠愛而時使之，則下之應上如影響矣。有不由命，然後俟之以刑。〔故〕刑一人而天下服，下不非其上，知罪在己也。是以刑罰競消而威行如流者，無他，由是道故也。《詩》曰：「自東自西，自南自北，無思不服。」如是則近者歌謳之，遠者赴趨之，幽間僻陋之國莫不趨使而安樂之，若赤子之歸慈母者，何也？仁刑義立，教誠愛深，禮樂交通故也。《詩》曰：「禮儀卒度，笑語卒獲。」


君人者以禮分施，均徧而不偏。臣以禮事君，忠順而不解。父寬惠而有禮，子敬愛而致恭。兄慈愛而見友，弟敬詘而不慢。夫照臨而有別，妻柔順而聽從。若夫行之而不中道，即恐懼而自竦。此全道也，偏立則亂，（具）〔俱〕立則治。請問兼能之奈何？曰審禮。昔者先王審禮以惠天下，故德及天地，動無不當，夫君子恭而不難，敬而不鞏，貧窮而不約，富貴而不驕，應變而不窮，審之禮也。故君子於禮也，敬而安之。其於事也，經而不失。其於人也，寬裕寡怨而弗阿。其於儀也，脩飾而不危。其應變也，齊給便捷而不累。其於百官伎藝之人也，不與爭能。而致用其功。其於天地萬物也，不拂其所而謹裁其盛。其待上也，忠順而不解。其使下也，均遍而不偏。其於交遊也，緣類而有義。其於鄉曲也，容而不亂。是故窮則有名，通則有功。仁義兼覆天下而不窮，明通天地，理萬變而不疑。血氣平和，志意廣大，行義塞天地，仁知之極也。夫是謂先王審之禮也。若是，則老者安之，少者懷之，朋友信之，如赤子之歸慈母也。曰：仁刑義立，教誠愛深，禮樂交通故也。《詩》曰：「禮儀卒度，笑語卒獲。」


晏子聘魯，上堂則趨，授玉則跪。子貢怪之，問孔子曰：「晏子知禮乎？今者晏子來聘魯，上堂則趨，授玉則跪。何也？」孔子曰：「其有方矣。待其見我，我將問焉。」俄而晏子至，孔子問之。晏子對曰：「夫上堂之禮，君行一，臣行二。今君行疾，臣敢不趨乎？今君之授幣也卑，臣敢不跪乎？」孔子曰：「善！禮中又有禮。賜寡使也，何足以識禮也！」《詩》曰：「禮儀卒度，笑語卒獲。」晏子之謂也。


古者八家而井田。方里為一井。廣三百步，長三百步為一里，其田九百畝。廣一步，長百步為一畝。廣百步，長百步為百畝。八家為鄰，家得百畝。餘夫各得二十五畝。家為公田十畝，餘二十畝共為廬舍，各得二畝半。八家相保，出入更守，疾病相憂，患難相救，有無相貸，飲食相召，嫁娶相謀，漁獵分得，仁恩施行，是以其民和親而相好。《詩》曰：「中田有廬，疆場有瓜。」今或不然。令民相伍，有罪相伺，有刑相舉，使搆造怨仇，而民相殘，傷和睦之心，賊仁恩，害士化，所和者寡，欲敗者多，於仁道泯焉。《詩》曰：「其何能淑，載胥及溺。」


天子不言多少，諸侯不言利害，大夫不言得喪，士不言通財貨，不賈於道。故駟馬之家不恃雞豚之息，伐冰之家不圖牛羊之入，千乘之君不通貨財，（冡）〔冢〕卿不脩幣施，大夫不為場圃，委積之臣不貪市井之利，是以貧窮有所懽，而孤寡有所措其手足也。《詩》曰：「彼有遺秉，此有滯穗，伊寡婦之利。」


人主欲得善射及遠中微，則懸貴爵重賞以招致之。內不阿子弟，外不隱遠人，能中是者取之。是豈不謂之大道也哉？雖聖人弗能易也。今欲治國馭民，調一上下，將內以固城，外以拒難，治則制人，人弗能制，亂則危削滅亡可立〔而〕待也。然而求卿相輔佐獨不如是之公，惟便辟〔親〕比己之是用，豈不謂過乎？故有社稷，莫不欲安，俄則危矣。莫不欲存，俄則亡矣。古之國千餘，今無數十，其故何也？莫不失於是也。故明主有私人以（百）金（名）〔石〕珠玉，而無私以官職事業者，何也？曰：本不利所私也。彼不能而主使之，是闇主也。臣不能而為之，是詐臣也。主闇於上，臣詐於下，滅亡無日矣。俱害之道也。故惟明主能愛其所愛，闇主則必危其所愛。夫文王非無便辟親比己者〔也〕，超然乃舉太公於舟人而用之。豈私之哉？以為親邪？則異族之人也。以為故耶？則未嘗相識也。以為姣好耶？則太公年七十二，齳然而齒墮矣。然而用之者，文王欲立貴道，欲白貴名，兼制天下，以惠中國，而不可以獨，故舉是人而用之。貴道果立，貴名果白，兼制天下。立國七十一，姬姓獨居五十二。周之子孫，苟不狂惑〔者〕，莫不為天下顯諸侯。夫是之謂能愛其所愛矣。故惟明主能愛其所愛，闇主〔則〕必危其所愛，此之謂也。《大雅》曰：「貽厥孫謀，以燕翼子。」《小雅》曰：「死喪無日，無幾相見。」危其所愛之謂也。


問〔楛〕者（不）〔勿〕告，告〔楛〕者勿問。有諍氣者勿與論。必由其道至，然後接之。非其道，則避之。故禮恭然後可與言道之方，辭順然後可與言道之理，色從然後可與言道之極。故未可與言而言謂之瞽，可與言而不與言謂之隱。君子不瞽，言謹其序。《詩》曰：「彼交匪紓，天子所予。」言必交吾志然後予。


子為親隱，義不得正。君誅不義，仁不得受。雖違仁害義，法在其中矣。《詩》曰：「優哉游哉，亦是戾矣。」


齊桓公問於管仲曰：「王者何貴？」曰：「貴天。」桓公仰而視天。管仲曰：「所謂天〔者〕，非蒼莽之天也。王者以百姓為天。百姓與之則安，輔之則強，非之則危，倍之則亡。」《詩》曰：「民之無良，相怨一方。」民皆居一方，而怨其上，不亡者未之有也。


善御者不忘其馬。善射者不忘其弓。善為上者不忘其下。誠愛而利之，四海之內，闔若一家。不愛而利，子或殺父，而況天下乎？《詩》曰：「民之無良，相怨一方。」


出則為宗族患，入則為鄉里憂，《詩》曰：「如蠻如髦，我是用憂。」小人之行也。


有君不能事，有臣〔而〕欲其忠。有父不能事，有子〔而〕欲其孝。有兄不能敬，有弟〔而〕欲其從令。《詩》曰：「受爵不讓，至于己斯亡。」言能知於人，而不能自知也。


夫當世之愚，飾邪說，文姦言，以亂天下，欺惑眾愚，使混然不知是非治亂之所存者，則是范睢、魏牟、田文、莊周、慎到、田駢、墨翟、宋鈃、鄧析、惠施之徒也。此十子者，皆順非而澤，聞見雜博，然而不師上古，不法先王，按往舊造說，務自為工，道無所遇，而人相從，故曰十子者之工說，說皆不足合大道，美風俗，治綱紀。然〔而〕其持之各有故，言之皆有理，足以欺惑眾愚，交亂樸鄙，則是十子之罪也。若夫總方略，一統類，齊言行，群天下之英傑〔而〕告之以大道，教之以至順，隩要之間，衽席之上，簡然聖王之文具〔焉〕，沛然平世之俗趨〔焉〕，工說者不能入也，十子者不能親也。無置錐之地，而王公不能與〔之〕爭名，則是聖人之未得志者也，仲尼是也。舜禹是也。仁人將何務哉？上法舜禹之制，下則仲尼之義，以務息十子之說。如是者，仁人之事畢矣，天下之害除矣，聖人之迹著矣。《詩》曰：「雨雪瀌瀌，見晛曰消。」


君子大心則敬天而道，小心則畏義而節，知則明達而類，愚則端愨而法，喜則和而治，憂則靜而違，達則寧而容，窮則（納）〔約〕而詳。小人大心則慢而暴，小心則淫而傾，知則攫盜而徼，愚則毒賊而亂，喜則輕易而快，憂則挫而懾，達則驕而偏，窮則棄而累。其肢體之序與禽獸同節，言語之暴與蠻夷不殊，出則為宗族患，入則為鄉里憂。《詩》曰：「如蠻如髦，我則用憂。」


《傳》曰：愛由情出謂之仁，節愛理宜謂之義。致愛恭謹謂之禮，文禮謂之容。禮容之美自足以為治。故其言可以為民道，民從是言也。行可以為民法，民從是行也。書之於策，傳之於志。萬世子子孫孫道而不舍。由之則治，失之則亂。由之則生，失之則死。今夫肢體之序與禽獸同節，言語之暴與蠻夷不殊，混然無道，此明王聖主之所罪。《詩》曰：「如蠻如髦，我是用憂。」


客有說春申君者曰：「湯以七十里，文王百里，皆兼天下，一海內。今夫孫子者，天下之賢人也，君藉之百里之勢，臣竊以為不便於君，若何？」春申君曰：「善。」於是使人謝孫子。去而之趙，趙以為上卿。客又說春申君曰：「昔伊尹去夏之殷，殷王而夏亡。管仲去魯而入齊，魯弱而齊強。由是觀之，夫賢者之所在，其君未嘗不善，其國未嘗不安也。今孫子天下之賢人〔也〕，何謂辭而去？」春申君又云：「善。」於是使請孫子。孫子因偽喜謝之：「鄙語曰：『癘憐王』，此不恭之語也。雖〔然〕，不可不審也。非比為劫殺死亡之主者也。夫人主年少而放，無術法以知奸，即大臣以專斷圖私，以禁誅於己也。故捨賢長而立幼弱，廢正直而用不善，故《春秋》之志曰：『楚王之子圍聘於鄭，未出境，聞王疾，返問疾，遂以冠纓絞王而殺之，因自立。齊崔杼之妻美，莊公通之。〔崔杼帥其君黨而攻莊公〕。〔莊公請與分國〕。崔杼不許。欲自刃於廟，〔崔杼不許〕。莊公走出，踰於外牆，射中其股，遂殺〔之〕而立其弟景公。』近世所見：李兌用趙，餓主父於沙丘，百日而殺之。淖齒用齊，擢閔王之筋而懸之於廟，宿昔而殺之。夫癘雖癰腫痂疵，上比遠世，未至絞頸射股也，下比近世，未至擢筋餓死也。夫劫殺死亡之主，心之憂勞，形之苦痛，必甚於癘矣。由此觀之，癘雖憐王，可也。」因為賦曰：「琁玉瑤珠不知珮，雜布與錦不知異。閭娵子都莫之媒，嫫母力父是之喜。以盲為明，以聾為聰。以是為非，以吉為凶。嗚呼上天，曷維其同！」《詩》曰：「上帝甚蹈，無自瘵焉。」


南（苖）〔苗〕異獸之鞹猶犬羊也，與之於人猶死之藥也。安舊侈質習貫易性而然也。夫狂者自齕，忘其非芻豢也，飯土而忘其非粱飯也。然則楚之狂者楚言，齊之狂者齊言，習使然也。夫習之於人微而著，深而固，是暢於筋骨，貞於膠漆。是以君子務為學也。《詩》曰：「既見君子，德音孔膠。」


孟子曰：仁，人心也。義，人路也。舍其路弗由，放其心而弗求。人有雞犬放，則知求之。有放心而不知求，其於心為不若雞犬哉？不知類之甚矣。悲夫！終亦必亡而已矣。故學問之道無他焉，求其放心而已。《詩》曰：「中心藏之，何日忘之。」


道雖近，不行不至。事雖小，不為不成。每自多〔暇日〕者，出人不遠矣。夫巧弓在此手也，傳角被筋，膠漆之和，即可以為萬乘之寶也，及其彼手而賈不數銖。人同材鈞而貴賤相萬者，盡心致志也。《詩》曰：「中心藏之，何日忘之。」


《傳》曰：誠惡惡，知刑之本。誠善善，知敬之本。惟誠感神。達乎民心，知刑敬之本，則不怒而威，不言而信。誠德之主也。《詩》曰：「鼓鐘于宮，聲聞于外。」

子夏問曰：「《關雎》何以為《國風》始也？」孔子曰：「《關雎》至矣乎！夫《關雎》之人，仰則天，俯則地，幽幽冥冥，德之所藏，紛紛沸沸，道之所行，如神龍變化，斐斐文章。大哉《關雎》之道也，萬物之所繫，群生之所懸命也，河洛出《書》《圖》，麟鳳翔乎郊。不由《關雎》之道，則《關雎》之事將奚由至矣哉？夫六經之策，皆歸論汲汲，蓋取之乎《關雎》。《關雎》之事大矣哉！馮馮翊翊，自東自西，自南自北，無思不服。子其勉強之，思服之。天地之間，生民之屬，王道之原，不外此矣。」子夏喟然嘆曰：「大哉《關雎》，乃天地之基也。」《詩》曰：「鍾鼓樂之。」


孔子抱聖人之心，彷徨乎道德之域，逍遙乎無形之鄉，倚天理，觀人情，明終始，知得失。故興仁義，厭勢利，以持養之。于時周室微，王道絕，諸侯力政，強劫弱，眾暴寡，百姓靡安，莫之紀綱，禮儀廢壞，人倫不理。於是孔子自東自西，自南自北，匍匐救之。


王者之政，賢能不待次而舉，不肖不待須臾而廢，元惡不待教而誅，中庸不待政而化。分未定也，則有昭穆。雖公卿大夫之子孫也，行絕禮儀，則歸之庶人。遂傾覆之民，牧而試之。雖庶民之子孫也，積學而正身行，能禮儀，則歸之士大夫。敬而待之，安則畜，不安則棄。反側之民，上收〔而養之〕，〔材〕而事之，官而衣食之，王覆無遺。材行反時者，死之無赦，謂之天誅。是王者之政也。《詩》曰：「人而無儀，不死何為？」


君者，民之源也。源清則流清，源濁則流濁。故有社稷者，不能愛其民，而求民親己愛己，不可得也。民不親不愛，而求〔其〕為己用，為己死，不可得也。民弗為用，弗為死，而求兵之勁，城之固，不可得也。兵不勁，城不固，而欲不危削滅亡，不可得也。夫危削滅亡之情，皆積於此，而求安樂是聞，不亦難乎？是枉生者也。悲夫！枉生者不須時而滅亡矣。故人主欲強固安樂，莫若反己。欲附下一民，則莫若及之政。欲脩政美俗，則莫若求其人。彼其人者，生今之世，而志乎古之世。以天下之王公莫之好也，而是子獨好之。以民莫之為也，而是子獨為之也。抑為之者窮，而是子猶為之，而無是須臾怠焉。差焉獨明夫先王〔之〕所以遇之者，所以失之者，知國之安危臧否，若別白黑，則是其人也。人主欲強固安樂，則莫若與其人為之，巨用之，則天下為一，諸侯為臣。小用之，則威行鄰國。莫之能御。若殷之用伊尹，周之遇太公，可謂巨用之矣。齊之用管仲，楚之用孫叔敖，可為小用之矣。巨用之者如彼，小用之者如此也。故曰：粹而王，駮而霸，無一而亡。《詩》曰：「四國無政，不用其良。」不用其良臣而不亡者，未之有也。


造父，天下之善御者矣，無車馬則無所見其能。羿，天下之善射者矣，無弓矢則無所見其巧。彼大儒者，調一天下者也，無百里之地則無所見其功。夫車固馬選而不能以致千里者，則非造父也。弓調矢直而不能射遠中微者，則非羿也。用百里之地而不能調一天下制四夷者，則非大儒也。彼大儒者，雖隱居窮巷陋室，無置錐之地，而王公不能與〔之〕爭名矣。用百里之地，則千里國不能與之爭勝矣。箠笞暴國，一齊天下，莫之能傾，是大儒之勳。其言有類，其行有禮，其舉事無悔，其持檢應變曲當，與時遷徙，與世偃仰，千舉萬變，其道一也，是大儒之稽也。故有俗人者，有俗儒者，有雅儒者，有大儒者。耳不聞學，行無正義，迷迷然以富利為隆，是俗人也。逢衣博帶，略法先王而足亂世，術謬學雜，〔舉不知法後王而一制度〕，〔不知隆禮義而殺《詩》、《書》〕，〔其〕（𣇳）衣冠言行為已同於世俗，而不知其惡也。言談議說已無異於老墨，而不知分。是俗儒者也。法先王，一制度，言行有大法，而明不能濟法教之所不及，聞見之所未至，知之為知之，不知為不知，內不自誣，外不誣人，以是尊賢敬法，而不敢怠傲焉。是雅儒者也。法先王，依禮義，以淺持博，以一行萬。苟有仁義之類，雖鳥獸若別黑白。奇物變怪，所未嘗聞見，卒然起一方，則舉統類以應之，無所疑，援法而度之，奄然如合符節。是大儒者也。故人主用俗人，則萬乘之國亡。用俗儒，則萬乘之國存。用雅儒，則千里之國安。用大儒，則百里之地久，而三年，天下〔為一〕，諸侯為臣。用萬乘之國，則舉錯定於一朝之間，《詩》曰：「周雖舊邦，其命維新。」文王亦可謂大儒已矣。


楚成王讀書於殿上，而倫扁在下，作而問曰：「不審主君所讀何書也？」成王曰：「先聖之書。」倫扁曰：「此真先聖王之糟粕耳。非美者也。」成王曰：「子何以言之？」倫扁曰：「以臣輪言之。夫以規為圓，矩為方，此其可付乎子孫者也。若夫合三木而為一，應乎心，動乎體，其不可得而傳者也。則凡所傳真糟粕耳。」故唐虞之法可得而攷也。其喻人心不可及矣。《詩》曰：「上天之載，無聲無臭。」其孰能及之？


孔子學鼓琴於師襄子而不進，師襄子曰：「夫子可以進矣。」孔子曰：「丘已得其曲矣，未得其數也。」有間，曰：「夫子可以進矣。」曰：「丘已得其數矣，未得其意也。」有間，復曰：「夫子可以進矣。」曰：「丘已得其人矣，未得其類也。」有間，曰：「邈然遠望，洋洋乎，翼翼乎，必作此樂也。默然思，戚然而悵，以王天下，以朝諸侯者，其惟文王乎。」師襄子避席再拜曰：「善！師以為文王之操也。」故孔子持文王之聲，知文王之為人。師襄子曰：「敢問何以知其文王之操也？」孔子曰：「然。夫仁者好偉，和者好粉，智者好彈，有慇懃之意者好麗。丘是以知文王之操也。」《傳》曰：聞其末而達其本者，聖也。


紂之為主，勞民力，冤酷之令，加於百姓，憯悽之惡，施於大臣。群下不信，百姓疾怨，故天下叛而願為文王臣，紂自取之也。夫貴為天子，富有天下，及周師至而令不行乎左右，悲夫！當是之時，索為匹夫，不可得也。《詩》曰：「天位殷適，使不俠四方。」


夫五色雖明，有時而渝。豐交之木，有時而落。物有成衰，不得自若。故三王之道，周則復始，窮則反本，非務變而已，將以止惡扶微，絀繆淪非，調和陰陽，順萬物之宜也。《詩》曰：「勉勉我王，綱紀四方。」


禮者則天地之體，因人之情而為之節文者也。〔師者所以正禮也〕。無禮，何以正身？無師，安知禮之是也？禮然而然，是情安於禮也。師云而云，是知若師也。情安禮，知若師，則是君子之道。言中倫，行中理，天下順矣。《詩》曰：「不識不知，順帝之則。」


上不知順孝，則民不知反本。君不知敬長，則民不知貴親。禘祭不敬，山川失時，則民無畏矣。不教而誅，則民不識勸也。故君子脩身及孝，則民不倍矣。敬孝達乎下，則民知慈愛矣。好惡喻乎百姓，則下應其上如影響矣。是則兼制天下，定海內，臣萬姓之要法也，明王聖主之所不能須臾而舍也。《詩》曰：「成王之孚，下土之式。永言孝思，孝思惟則。」


成王之時，有三（苖）〔苗〕貫桑而生，同為一秀，大幾滿車，長幾充箱，成王問周公曰：「此何物也？」周公曰：「三（苖）〔苗〕同一秀，意者天下殆同一也。」比幾三年，累有越嘗氏重九譯而至，獻白雉於周公：「道路悠遠，山川幽深。恐使人之未達也，故重譯而來。」周公曰：「吾何以見賜也？」譯曰：「吾受命國之黃髮曰：『久矣天之不迅風疾雨也，海不波溢也，三年於茲矣。意者中國殆有聖人〔乎〕？盍往朝之。』於是來也。」周公乃敬求其所以來。《詩》曰：「於萬斯年，不遐有佐。」


登高臨深，遠見之樂，臺榭不若丘山所見高也。平原廣望，博觀之樂，沼池不如川澤所見博也。勞心苦思，從欲極好，靡財傷情，毀名損壽。悲夫傷哉！窮君之反於是道而愁百姓。《詩》曰：「上帝板板，下民卒癉。」


儒者，儒也。儒之為言無也，不易之術也。千舉萬變，其道不窮，六經是也。若夫君臣之義，父子之親，夫婦之別，朋友之序，此儒者之所謹守，日切磋而不舍也。雖居窮巷陋室之下，而內不足以充虛，外不足以蓋形，無置錐之地，明察足以持天下，大舉在人上，則王公之材也，小用使在位，則社稷之臣也，雖巖居穴處而王侯不能與爭名，何也？仁義之化存爾。如使王者聽其言，信其行，則唐虞之法可得而觀，頌聲可得而聽。《詩》曰：「先民有言，詢于芻蕘。」取謀之博也。


《傳》曰：天子居廣廈之下，帷帳之內，旃茵之上，被躧舄，視不出閫，莽然而知天下者，以其賢左右也。故獨視不若與眾視之明也，獨聽不若與眾聽之聰也。獨慮不若與眾慮之工也。故明王使賢臣輻湊並進，所以通中正而致隱居之士。《詩》曰：「先民有言，詢于芻蕘。」此之謂也。


天設其高，而日月成明。地設其厚，而山陵成名。上設其道，而百事得序。自周衰壞以來，王道廢而不起，禮義絕而不繼。秦之時，非禮義，棄《詩》《書》，略古昔，大滅聖道，專為苟妄，以貪利為俗，以較獵為化，而天下大亂。於是兵作而火起，暴露居外，而民以侵漁遏奪相攘為服習，離聖王光烈之日久遠，未嘗見仁義之道，被禮樂之風。是以嚚頑無禮，而肅敬日益，凌遲以威武相攝，妄為佞人，不避禍患，此其所以難治也。人有六情，目欲視好色，耳欲聽宮商，鼻欲嗅芬香，口欲嗜甘旨，其身體四肢欲安而不作，衣欲被文繡而輕暖。此六者，民之六情也。失之則亂，從之則穆。故聖王之教其民也，必因其情而節之以禮，必從其欲而制之以義。義簡而備，禮易而法，去情不遠，故民之從命也速。孔子知道之易行，曰：「《詩》云：『牖民孔易。』非虛辭也。」


繭之性為絲，弗得女工燔以沸湯，抽其統理，不成為絲。卵之性為雛，不得良雞覆伏孚育，積日累久，則不成為雛。夫人性善，非得明王聖主扶攜，內之以道，則不成為君子。《詩》曰：「天生蒸民，其命匪諶，靡不有初，鮮克有終。」言惟明王聖主然後使之然也。


智如泉源，行可以為表儀者，人師也。智可以砥〔礪〕，行可以為輔弼者，人友也。據法守職，而不敢為非者，人吏也。當前（決）〔快〕意，一呼再喏者，人隸也。故上主以師為佐，中主以友為佐，下主以吏為佐，危亡之主以隸為佐。語曰：「淵廣者其魚大，主明者其臣慧。」相觀而志合，必由其中。故同明相見，同音相聞，同志相從，非賢者莫能用賢。故輔弼左右，所任使者，有存亡之機，得失之要也。可無慎乎？《詩》曰：「不明爾德，時無背無側，爾德不明，以無陪無卿。」


昔者，禹以夏王，桀以夏亡。湯以殷王，紂以殷亡。故無常安之國，宜治之民，得賢則昌，不肖則亡。自古及今，未有不然者也。夫明鏡者所以照形也，往古者所以知今也。夫知惡往古之所以危亡，而不襲蹈其所以安存者，則無以異乎卻行而求逮於前人。鄙語曰：「不知為吏，視已成事。」或曰：「前車覆而後車不誡，是以後車覆也。」故夏之所以亡者而殷為之，殷之所以亡者而周為之。故殷可以鑒於夏，而周可以鑒於殷。《詩》曰：「殷鑒不遠，在夏后之世。」


《傳》曰：驕溢之君寡忠，口惠之人鮮信。故盈把之木無合拱之枝，榮澤之水無吞舟之魚。根淺則枝葉短，本絕則枝葉枯。《詩》曰：「枝葉未有害，本實先撥。」禍福自己出也。


水淵深廣，則龍魚生之。山林茂盛，則禽獸歸之。禮義脩明，則君子懷之。故禮及身而行脩，禮及國而政明。能以禮扶身，則貴名自揚，天下順焉，令行禁止，而王者之事畢矣。《詩》曰：「有覺德行，四國順之。」夫此之謂矣。


孔子曰：夫談說之術，齊莊以立之，端誠以處之，堅強以（待）〔持〕之，辟稱以喻之，分以明之，歡忻芬芳以送之，寶之珍之，貴之神之，如是則說恒無不行矣。夫是之謂能貴其所貴。若夫無類之說，不形之行，不贊之辭，君子慎之。《詩》曰：「無易由言，無曰苟矣。」


夫百姓內不乏食，外不患寒，則可教御以禮義矣。《詩》曰：「蒸畀祖妣，以洽百禮。」百禮洽則百意遂，百意遂則陰陽調，陰陽調則寒暑均，寒暑均則三光清，三光清則風雨時，風雨時則群生寧。如是而天道得矣。是以不出戶而知天下，不窺牖而見天道。《詩》曰：「惟此聖人，瞻言百里。」「於鑠王師，遵養時晦。」言相養之至于晦也。


天有四時，春夏秋冬，風雨霜露，無非教也。清明在躬，氣志如神，嗜欲將至，有開必先，天降時雨，山川出雲。《詩》曰：「崧高維嶽，駿極于天維嶽降神，生甫及申。維申及甫，維周之翰。四國于蕃，四方于宣。」此文武之德也。


三代之王也，必先其令名。《詩》曰：「明明天子，令聞不已。矢其文德，洽此四國。」此大王之德也。


藍有青，而絲假之青於藍。地有黃，而絲假之黃於地。藍青地黃，猶可假也。仁義之事，不可假乎哉？東海之魚名曰鰈，比目而行，不相得不能達。北方有獸名曰婁，更食而更視，不相得不能飽。南方有鳥名曰鶼，比翼而飛，不相得不能舉。西方有獸名曰蟨，前足鼠，後足兔，得甘草必銜以遺蛩蛩距虛，其性非能蛩蛩距虛，將為假之故也。夫鳥獸魚猶相假，而況萬乘之主？而獨不知假此天下英雄俊士與之為伍，則豈不病哉。故曰：以明扶明，則昇于天。以明扶闇，則歸其人。兩瞽相扶，不傷墻木，不陷井穽，則其幸也。《詩》曰：「惟彼不順，往以䖝垢。」闇行也。


福生於無為，而患生於多欲。知足，然後富從之。德宜君人，然後貴從之。故貴爵而賤德者，雖為天子，不尊矣。貪物而不知止者，雖有天下，不富矣。夫土地之生不益，山澤之出有盡，懷不富之心而求不益之物，挾百倍之欲而求有盡之財，是桀紂之所以失其位也。《詩》曰：「大風有隧，貪人敗類。」


哀公問於子夏曰：「必學然後可以安國保民乎？」子夏曰：「不學而能安國保民者，未之有也。」哀公曰：「然則五帝有師乎？」子夏曰：「臣聞黃帝學乎大墳，顓頊學乎祿圖，帝嚳學乎赤松子，堯學乎務成子附，舜學乎尹壽，禹學乎西王國，湯學乎貸乎相，文王學乎錫疇子斯，武王學乎太公，周公學乎虢叔，仲尼學乎老聃。此十一聖人，未遭此師，則功業不能著乎天下，名號不能傳乎後世者也。」《詩》曰：「不愆不忘，率由舊章。」


德也者，包天地之大，配日月之明，立乎四時之周，臨乎陰陽之交。寒暑不能動也，四時不能化也。歛乎太陰而不濕，散乎太陽而不枯。鮮潔清明而備，嚴威毅疾而神。至精而妙乎天地之間者，德也。微聖人其孰能與於此矣！《詩》曰：「德輶如毛，民鮮克舉之。」


如歲之旱，草不潰茂。然天勃然興雲，沛然下雨，則萬物無不興起之者。民非無仁義根於心者也，王政怵迫而不得見。憂鬱而不得出，聖王在彼躧舄。視不出閤，而天下隨，倡而天下和。何如在此有以應哉？《詩》曰：「如彼歲旱，草不潰茂。」


道者何也？曰：君之所道也。君者何也？曰：群也，為天下萬物而除其害者，謂之君。王者何也？曰：往也。天下往之謂之王。曰：善養生者，故人尊之。善辯治人者，故人安之。善設顯人者，故人親之。善粉飾人者，故人樂之。四統者具，天下往之。四統無一，而天下去之。往之謂之王，去之謂之亡。故曰道存則國存，道亡則國亡。夫省工商，眾農人，謹盜賊，除姦邪，是所以生養之也。天子三公，諸侯一相，大夫擅官，士保職，莫不治理，是所以辯治之也。決德而定次，量能而授官，賢以為三公，賢以為諸侯，次則為大夫，是所以粉飾之也。故自天子至於庶人，莫不稱其能，得其意，安樂其事，是所同也。若夫重色而成文，累味而備珍，則聖人所以分賢愚，明貴賤。故道得則澤流群生，而福歸王公，澤流群生則下安而和，福歸王公則上尊而榮。百姓皆懷安和之心，而樂戴其上，夫是之謂下治而上通。下治而上通，頌聲之所以興也。《詩》曰：「降福簡簡，威儀反反。既醉既飽，福祿來反。」


聖人養一性而御夫氣，持一命而節滋味，奄治天下，不遺其小，存其精神，以補其中，謂之士。《詩》曰：「不競不絿，不剛不柔。」言得中也。


朝廷之士為祿，故入而不出。山林之士為名，故往而不返。入而亦能出，往而亦能返，通移有常，聖也。《詩》曰：「不競不絿，不剛不柔。」言得中也。


孔子侍坐於季孫，季孫之宰通曰：「君使人假馬，其與之乎？」孔子曰：「吾聞君取於臣謂之取，不曰假。」季孫悟，告宰通，曰：「今以往，君有取謂之取，無曰假。」孔子（曰）正假馬之言，而君臣之義定矣。《論語》曰：「必也正名乎。」《詩》曰：「君子無易由言。」

比干諫而死。箕子曰：「知不用而言，愚也。殺身以彰君之惡，不忠也。二者不可，然且為之，不祥莫大焉。」遂解髪佯狂而去。君子聞之曰：「勞矣箕子！盡精神，竭其忠愛。見比干之事免其身，仁知之至。」《詩》曰：「人亦有言，靡哲不愚。」


齊桓公見小臣，三往不得見。左右曰：「夫小臣國之賤臣也，君三往而不得見，其可已矣。」桓公曰：「惡！是何言也？吾聞之，布衣之士，不欲富貴，不輕身於萬乘之君。萬乘之君，不好仁義，不輕身於布衣之士。縱夫子不欲富貴可也，吾孬仁義不可也。」五往而得見也。天下諸侯聞之，謂桓公猶下布衣之士，而況國君乎？於是相率而朝，靡有不至。桓公之所以九合諸侯，一匡天下者，此也。《詩》曰：「有覺德行，四國順之。」


賞勉罰偷，則民不怠。兼聽齊明，則天下歸之。然後明其分職，考其事業，較其官能，莫不治理，則公道達而私門塞，公義立而私事息。如是則得厚者進，而佞諂者止，食戾者退，而廉節者起。《周制》曰：「先時者死無赦。」人之事使，如耳目鼻口之不可相借也。故曰：職分而民不慢，次定而序不亂，兼聽齊明而事不留。如是則羣下百吏，莫不脩己，然後敢安仕。誠能然後敢受職。小人易心，百姓易俗，奸宄之屬莫不反慤。夫是之為政教之極，。則不可加矣。《詩》曰：「訏謨定命，遠猷辰告。敬慎威儀，惟民之則。」


子路治蒲三年，孔子過之，入其境而善之，曰：「善哉！由恭敬以信矣。」入其邑，曰：「善哉！由忠信以寬矣。」至其庭，曰：「善哉！由明塞以斷矣。」子貢執轡而問曰：「夫子未見由，而三稱善，可得聞乎？」孔子曰：「我入其境，田疇甚易，草萊甚辟。此恭敬以信，故其民盡力。入其邑，墉屋甚尊，樹木甚茂。此忠信以寬，故其民不偷。入其庭，甚閑，故其民不擾也。」《詩》曰：「夙興夜寐，灑掃庭內。」


古者必有命民，民有能敬長憐孤，取捨好讓居事力者，命於其君，命然後得乘飾車駢馬。未得命者不得乘，乘者皆有罰。故其民雖有餘財侈物，而無禮義功德，則無所用。故其民皆興仁義而賤財利。賤財利則不爭，則強不陵弱，眾不暴寡，是唐虞之所以舉象刑，而民莫犯法。民莫犯法，而亂斯止矣。《詩》曰：「告爾人民，謹爾侯度，用戒不虞。」


天下之辯有三至三勝，而辭直為下。辯者，別殊類，使不相害，序異端，使不相悖，輸志通意，揭其所謂，使人預知焉，不務相迷也。是勝者不失所守，不勝者得其所求，故辯可觀也。夫繁文以相假，飾辭以相悖，數譬以相移，外人之身使不得反其意，則論使然後害生也。夫不疏其指而弗知謂之隱，外意外身謂之諱，幾廉何跌謂之移，指緣謬辭謂之茍。四者君子所不為也，故理可同睹也。夫隱、諱、移、茍，爭言競為而後息，不能無害其為君子也，故君子不為也。《論語》曰： 「君子於其言，無所茍而已矣。」《詩》曰：「無易由言，無曰茍矣。」


吾語子，夫服人之心，高上尊貴不以驕人，聰明聖知不以幽人，勇猛強武不以侵人，齊給便捷不以欺誣人。不能則學，不知則問。雖知必讓，然後為知。遇君則修臣下之義，出鄉則修長幼之義，遇長老則修子弟之義，遇等夷則修朋友之義，遇少而賤者則修告道寬裕之義。故無不愛也，無不敬也，無與人爭也，曠然而天地苞萬物也。如是，則老者安之，少者懷之，朋友信之。《詩》曰：「惠於朋友，庶民小子，子孫承承，萬民靡不承。」


仁者必敬其人。敬其人有道，遇賢者則愛親而敬之，遇不肖者則畏疎而敬之。其敬一也，其情二也。故夫忠信端慤而不害傷，則無接而不然，是仁之質也。仁以為質，義以為理，開口無不可以為人法式者。《詩》曰：「不僭不賊，鮮不為則。」


子曰：「不學而好思，雖知不廣矣。學而慢其身，雖學不尊矣。不以誠立，雖立不久矣。誠未著而好言，雖言不信矣。美材也，而不聞君子之道，隱小物以害大物者，災必及其身矣。」《詩》曰：「其何能淑，載胥及溺。」


民勞思佚，治暴思仁，刑危思安，國亂思天。《詩》曰：「靡有旅力，以念穹蒼。」


問者曰：「古之知道者曰先生，何也？」曰：「猶言先醒也。不聞道術之人，則冥於得失。不知治亂之所由，故世主有先生者，有後生者，有不生者。昔者楚莊王謀事而當，居有憂色。申公巫臣問曰：‘王何為有憂也？’莊王曰：‘吾聞諸侯之德，能自取師者王，能自取友者霸，而與居不若其身者亡。以寡人之不肖也，諸大夫之論莫有及於寡人，是以憂也。’莊王之德宜君人，威服諸侯，曰猶恐懼，思索賢佐，此其先生者也。昔者宋昭公出亡，謂其御曰：‘吾知所以亡矣。’御者曰：‘何哉？’昭公曰：‘吾被服而立，侍御者數十人，無不曰吾君麗者也。吾發言動事，朝臣數百人，無不曰吾君聖者也。吾外內不見吾過失，是以亡也。’於是改操易行，安義行道，不出二年而美聞於宋。宋人迎而復之，謚為昭。此其後生者也。昔郭君出郭，謂其御者曰：‘吾渴欲飲。’御者進清酒。曰：‘吾飢欲食。’ 御者進乾脯粱糗。曰：‘何備也？’御者曰：‘臣儲之。’曰：‘奚儲之？’御者曰：‘為君之出亡而道饑渴也。’曰：‘子知吾且亡乎？’御者曰：‘然。’曰： ‘何以不諫也？’御者曰：‘君喜道諛而惡至言。臣欲進諫，恐先郭亡，是以不諫也。’郭君作色而怒曰：‘吾所以亡者，誠何哉？’御轉其辭曰：‘君之所以亡者，太賢。’曰：‘夫賢者所以不為存而亡者，何也？’御曰：‘天下無賢而君獨賢，是以亡也。’曰：‘嗟呼！夫賢人如此苦乎？’於是身倦力解，枕御膝而臥。御自易以備，疎行而去。身死中野，為虎狼所食。此其不生者。故先生者，當年而霸，楚莊王是也。後生者，三年而復，宋昭公是也。不生者，死中野，為虎狼所食，郭君是也。」《詩》曰：「聽言則對，誦言如醉。」


由常弒簡公，乃盟于國人曰：「不盟者死及家。」石他曰：「古之事君者，死其君之事。舍君以全親，非忠也。舍親以死君之事，非孝也。他則不能。然不盟是殺吾親也，從人而盟，是背吾君也。嗚呼！生乎亂世不得正行，劫乎暴人，不得全義。悲夫！」乃進盟以免父母，退伏劍以死其君，聞之者曰：「君子哉！安之命矣。」《詩》曰：「人亦有言，進退惟谷。」


《易》曰：「困于石，據于蒺藜，入于其宮，不見其妻，凶。」此言困而不見據賢者也。昔者秦繆公困於殽，疾據五羖大夫、蹇叔、公孫支而小霸。晉文公困於驪氏，疾據咎犯、趙衰、介子推而遂為君。越王勾踐困於會稽，疾據范蠡、大夫種而霸南國。齊桓公困於長勺，疾據管仲、甯戚、隰朋而匡天下。此皆困而知廣告據賢人者也。夫困而不知廣告據賢人而不亡地，未嘗有之也。《詩》曰：「人之云亡，邦國殄瘁。」無善人之謂也。


孟子說齊宣王而不說。淳于髠侍。孟子曰：「今說公之君，公之君不說，意者其未知善之為善乎？」淳于髠曰：「夫子亦誠無善耳。昔者瓠巴鼓取長瑟而潛魚出聽，伯牙鼓琴而六馬仰秣。魚馬猶知善之為善，而況君人者也？」孟子曰：「夫電雷之起也，破竹折木，震驚天下，而不能使聾者卒有聞。日月之明，徧照天下，而不能使盲者卒有見。今公之君若此也。」淳于髠曰：「不然。昔者揖封生高商，齊人好歌。杞梁之妻悲哭，而人稱詠。夫聲無細而不聞，行無隱而不形。夫子茍賢，居魯而魯國之削，何也？」孟子曰：「不用賢，削何有也？吞舟之魚不居潛澤，度量之土不居汙世。夫蓻冬至必彫，吾亦時矣。《詩》曰：‘不自我先，不自我後。’非遭彫世者歟？」


孔子曰：「可與言終日而不倦者，其惟學乎。其身體不足觀也，勇力不足憚也，族姓不足稱也，宗宜不足道也，然而可以聞於四方，而昭於諸侯者，其惟學乎。」《詩》曰：「不愆不忘，率由舊章。」夫學之謂也。


子曰：「不知命，無以為君子。」言天之所生，皆有仁義禮智順善之心。不知天之所以命生，則無仁義禮智順善之心。無仁義禮智順善之心，謂之小人。故曰：「不知命，無以為君子。」《小雅》曰：「天保定爾，亦孔之固。」言天之所以仁義禮智，保定人之甚固也。《大雅》曰：「天生蒸民，有物有則。民之秉彝，好是懿德。」言民之秉德以則天也。不知所以則天，又焉得為君子乎？


王者必立牧，方三人，使闚遠牧眾也。遠方之民有飢寒而不得衣食，有獄訟而不平其冤，失賢而不舉者，入告乎天子。天子於其君之朝也，捧揖而進之，曰： 「噫，朕之政教有不得爾者耶？如何乃有飢寒而不得衣食，有獄訟而不平其冤，失賢而不舉？」然後其君退而與其卿大夫謀之。遠方之民聞之，皆曰：「誠天子也！夫我居之僻，見我之近也，我居之幽，見我之明也。可欺乎哉？」故牧者所以開四門，明四目通四聰也。《詩》曰：「邦國若否，仲山甫明之。」此之謂也。


楚莊王伐鄭。鄭伯肉袒，左把茅旌，右執鸞召，以進言於莊王，曰：「寡人無良邊陲之臣，以干大禍使大國之君沛焉，遠辱至此。」莊王曰：「君之不令臣，是以使寡人得見君之玉面也，而微至乎此。」莊王受節，左右麾楚軍退舍七里。盜竊子重進諫曰：「夫南郢之與鄭，相去數千里，大夫死者數人，廝役死者數百人。今克而弗有，無乃失民臣之力乎？」莊王曰：「吾聞古者杆者不穿，皮不蠹，不出於四方，以是見君子之重禮而賤財也，要其人，不要其土。人告以從而不舍，不祥也。吾以不祥立乎天下，災及吾身，何取之有？」既，晉之救鄭者至，曰：「請戰。」莊王許之。將軍子重進諫曰：「晉，強國也，道近兵銳，楚師奄罷，君其勿許。」莊王曰：「不可。強者我避之，弱者我威之，是寡人無以立乎天下也。」乃遂還師以逆晉冦。莊王援王桴而鼓之，晉師大敗，士卒奔者爭舟而指可掬也。莊王曰：「噫！吾兩君不相好，百姓何罪！」乃退楚師以佚晉冦。《詩》曰：「柔亦不茹，剛亦不吐，不侮鰥寡，不畏強禦。」莊王之謂也。


君子崇人之德，揚人之美，非道諛也。正言直行，指人之過，非毀疵也。詘柔順從，剛強猛毅，與物周流，道德不外。《詩》曰：「柔亦不茹，剛亦不吐，不侮矜寡，不畏強禦。」


衛靈公晝寢而起，志氣益衰，使人馳召勇士公孫悁，道遭行人卜商。卜商曰：「何驅之疾也？」對曰：「公晝寢而起，使我召勇士公孫悁。」子夏曰：「微悁，而勇者若悁者可乎？」御者曰：「可。」子夏曰：「載我而反。」至，君曰：「至子召勇士，何為召儒？」使者曰：「行人曰：‘微悁，而勇若悁者可乎？’臣曰：‘可。’即載與來。」君曰：「諾，延先生上。趣召公孫悁。」俄而悁至，入門杖劍疾呼，曰：「商下！我存若頭。」子夏顧叱之，曰：「咄！內劍。吾將與若言勇。」於是君令悁內劍而上。子夏曰：「來！吾寒暑假與子從君而西見趙簡子，簡子披髪杖矛而見我君。我從十三行之後，趨而進曰：‘諸侯相見，不宜朝服。君不朝服，行人卜商將以頸血濺君之服矣。’使反朝服而見吾君者，子耶我耶？」悁曰：「子也。」子夏曰：「子之勇不若我一矣。又與子從君而東至阿，遭齊君重鞇而坐。吾君單鞇而坐。我從十三行之後，趨而進曰：‘禮，諸侯相見，不宜相臨以庶。’揄其一鞇而去之者，子耶我耶？」悁曰：「子也。」子夏曰：「子之勇不若我二矣。又與子從君於囿中，於是兩冦肩逐我君，拔矛下格而還之者，子耶我耶？」悁曰：「子也。」子夏曰：「子之勇不若我三矣。所貴為士者，上不攝萬乘，下不敢敖乎匹夫，外立節矜而敵不侵擾，內禁殘害而君不危殆，是士之所長而君子之所致貴也。若夫以長掩短，以眾暴寡，凌轢無罪之民，而成威於閭巷之間者，是士之甚毒而君子之所致惡也，眾之所誅鋤也。《詩》曰：‘人而無儀，不死何為！’夫何以論勇於人主之前哉！」於是靈公避席抑手曰：「寡人雖不敏，請從先生之勇。」《詩》曰：「不侮矜寡，不畏強禦。」卜先生之謂也。


孔子行，簡子將殺陽虎，孔子似之，帶甲以圍孔子舍。子路慍怒，奮戟將下。孔子止之曰：「由！何仁義之寡裕也。丘之罪也。若我非陽虎而以我為陽虎，則非丘之罪也。命也夫！歌予和若。」子路歌，孔子和之，三斚而圍罷。《詩》曰：「來游來歌。以陳盛德之和而無為也。


《詩》曰：「愷悌君子，民之父母。」君子為民父母何如？曰：君子者，貌恭而行肆，身儉而施博，故不肖者不能逮也。殖盡於己，而區略於人，故可盡身而事也。篤愛而不奪，厚施而不伐。見人有善，欣然樂之，見人不善，惕然掩之，有其過而兼包之。授衣以最，授食以多。法下易由，事寡易為。是以中立而為人父母也。築城而居之，別由而養之，立學以教之。使人知親尊。親尊故父服斬縗三年，為民父母之謂也。


事強暴之國難，使強暴之國事我易。事之以貨寶，則寶單而交不結。約契盟誓，則約定而反無日。割國之錙錘以賂之，則割定而欲無厭。事之彌順，其侵之愈甚，必致寶單國舉而後已。雖左堯右舜，未有能以此道免者也。故非有聖人之道，特以巧敏拜請畏事之，則不足以持國安身矣。故明君不道也。必修禮以齊朝，正法以齊官，平政以齊下，然後禮義節奏齊乎朝，法則度量正乎官，忠信愛利刑乎下。行一不義，殺一無罪，而得天下不為也。故近者競親而遠者致願。上下一心，三軍同力。名聲足以薫炙之，威強足以一齊之，則拱揖指麾，而強暴之國莫不趨使如赤子歸慈母者，何也？仁形義立，教誠愛深。故《詩》曰：「王猷允塞，徐方既來。」


勇士一呼而三軍皆避，出之誠也。昔者楚熊渠子夜行。見寢石以為伏虎，彎弓而射之，沒金飲羽，下視知其石也，因復射之，矢躍無跡。熊渠子見其誠心，心金石為之開，而況人乎？夫倡而不和，動而不僨，中心有不合者矣。夫不降席而匡天下者，求之己也。孔子曰：「其身正，不令而行，其身不正，雖令不從。」先王之所以拱揖指麾而四海賓服者，誠德之至也，色以形於外也。《詩》曰：「王猷允塞，徐方既來。」


昔者趙簡子薨而未葬，而中牟畔之。既葬五日，襄子興師而攻之，圍未匝，而城自壞者十丈。襄子擊金而退之。軍吏諫曰：「君誅中牟之罪而城自壞，是天助也。君曷為而退之？」襄子曰：「吾聞之於叔向曰：‘君子不乘人於利，不厄人於險。’」使脩其城然後攻之。中牟聞其義而請降，曰：「善哉！襄子之謂也。」 《詩》曰：「王猷允塞，徐方既來。」


威有三術。有道德之威者，有暴察之威者，有狂妄之威者。此三威不可不審察也。何謂道德之威？曰：禮樂則修，分義則明，舉措則時，愛利則刑。如是，則百姓貴之如帝王，親之如父母，畏之如神明。故賞不用而民勸，罰不加而威行。是道德之威也。何謂暴察之威？曰：禮樂則不修，分義則不明，舉措則不時，愛利則不刑。然而其禁非也察，其誅不服也審，其刑罰繁而信，其誅殺猛而必，闇然如雷擊之，如墻壓之。百姓劫則致畏，怠則傲上，執拘則聚，遠間則散。非劫之以刑勢，振之以誅殺，則無以有其下。是暴察之威也。何謂狂妄之威？曰：無愛人之心，無利人之事，而日為亂人之道。百姓讙譁，則從而放執於刑灼。不知人心，悖逆無理，是以水旱為之不時，年穀以之不升。愁哀而無所告訴，比周憤潰以離上，傾覆滅亡，可立而待。是狂妄之威也。夫道德之威，成乎眾強。暴察之威，成乎危弱。狂妄之威，成乎滅亡。故威名同而吉凶之效遠矣。故不可不審察也。《詩》曰：「昊天疾威，天篤降喪，瘨我飢饉，民卒流亡。」


晉平公游於西河而樂，曰：「安得賢士與之樂此也！」船人盍胥跪而對曰：「主君亦不好士耳。夫珠出於江海，玉出於崑山，無足而至者，猶主君之好也。士有足而不至者，蓋主君無好士之意耳。何患於無士乎？」平公曰：「吾食客門左千人，門右千人，朝食不足，夕收市賦，暮食不足，朝收市賦。吾可謂不好士乎？」 盍胥對曰：「夫鴻鵠一舉千里，所恃者六翮爾。背上之毛，腹下之毳，益一把，飛不為加高，損一把，飛不為加下。今君之食客門左門右各千人，亦有文翮在其中矣。將皆背上之毛腹下之毳耶？」《詩》曰：「謀夫孔多，是用不就。」此之謂也。

齊宣王謂田過曰：「吾聞儒者喪親三年，喪君三年，君與父孰重？」田過對曰：「殆不如父重。」宣王忿然，曰：「曷為士去親而事君？」田過對曰：「非君之土地無以處吾親，非君之祿無以養吾親，非君之爵無以尊顯吾親。受之於君，致之於親。凡事君，以為親也。」宣王悒然無以應之。《詩》曰：「王事靡盬，不遑將父。」


趙王使人於楚，鼓瑟而遺之，曰：「必如吾言，慎無失吾言。」使者受命，伏而不起，曰：「大王鼓瑟未嘗若今日之悲也。」王曰：「然，瑟固方調。」使者曰：「調則可記其柱。」王曰：「不可。天有燥溼，絃有緩隱，柱有推移，不可記也。」使者曰：「臣請借此以喻。楚之去趙也千有餘里，亦有吉凶之變，凶則弔之，吉則賀之，猶柱之有推移，不可記也。故明王之使人也，必慎其所使，既使之，任之以心，不任以辭也。」《詩》曰：「莘莘征夫，每懷靡及。」


齊有隱士東郭先生梁石君。當曹相國為齊相也，客謂匱生曰：「夫東郭先生梁石君，世之賢士也。隱於深山，終不詘身下志以求仕者也。吾聞先生得謁曹相國，願先生為之先。臣里婦與里母相善。婦見疑盜肉，其姑去之，恨而告於里母，里母曰：‘安行。今令姑呼汝。’即束蘊請火去婦之家，曰：‘吾犬爭肉相殺，請火治之。’姑乃直使人追去婦還之。故里母非談說之士，束蘊請火，非還婦之道也，然物有所感，事有適可。何不為之先？」匱生曰：「愚恐不及。然請盡力為東郭先生梁石君束蘊請火。」於是乃見曹相國曰：「臣之里有夫死三日而嫁者，有終身不嫁者。則自為娶，將何娶焉？」相國曰：「吾亦娶其終身不嫁者耳。」匱生曰：「齊有隱士東郭先生梁石君，世之賢士也。隱於深山，終不詘身下志以求仕。相國娶婦，欲娶其不嫁者，取臣獨不取其不仕之臣耶？」於是曹相國因匱生帛安車迎東郭先生梁石君，厚客之。《詩》曰：「既見君子，我心則降。」


孔子曰：「昔者周公事文王，行無專制，事無由己，身若不勝衣，言若不出口，有奉持於前，洞洞焉若將失之，可謂能子矣。武王崩，成王幼，周公承文武之業，履天子之位，聽天下之政，征夷狄之亂，誅管蔡之罪，抱成王而朝諸侯，誅賞制斷，無所顧問，威動天地，振恐海內，可謂能武矣。成王壯，周公致政，北面而事之，請然後行，無伐矜之也，可謂能臣矣。故一人之身，能三變者，所以應時也。」《詩》曰：「左之左之，君子宜之，右之右之，君子有之。」


傳曰：鳥之美羽勾喙者，鳥畏之。魚之侈口垂腴者，魚畏之。人之利口贍辭者，人畏之。是以君子避三端：避文士筆端，避武士之鋒端，避辯士之舌端。《詩》曰：「我友敬矣！讒言其興。」


孔子困於孫蔡之間，即三經之席，七日不食藜羹不糝，弟子有飢色，讀《詩》《書》習禮樂不休。子路進諫曰：「為善者，天報之以福。為不善者，天報之以禍。今夫子積德累仁，為善久矣。意者尚有遺行乎，奚居之隱也？」孔子曰：「由來！汝小人也，未講於論也。居吾語汝。子以知者為無罪乎，則王子比干何為刳心而死？子以義者為聽乎，則伍子胥何為抉目而懸吳東門？子以廉者為用乎，則伯夷叔齊何為餓於首陽之山？子以忠者為用乎，則鮑叔何為而不用，葉公子高終身不仕，鮑焦抱木而立，子推登山而燔？故君博學深謀，不遇時者眾矣。豈獨入哉？賢不肖者材也。遇者時也。今無有時，賢安所用哉？故虞舜耕於歷山之陽，立為天子，其遇堯也。傳說負土而版築，以為大夫，其遇武丁也。伊尹故有莘氏僮也，負鼎操俎調五味，而立為相，其遇湯也。呂望行年五十，賣食棘津，年七十屠於朝歌，九十乃為天子師，則遇文王也。管夷吾束縛自檻車，以為仲父，則遇齊桓公也。百里奚自賣五羊之皮，為秦伯牧牛，舉為大夫，則遇繆公也。虞丘名聞於天下，以為令尹，讓於孫叔敖，則遇楚莊王也。伍子胥前功多，後戮死，非知有盛衰也，前遇闔閭，後遇夫差也。夫驥罷鹽車，此非無形容也，莫知之也。使驥不得伯樂，安得千里之足？造父亦無千里之手矣。夫蘭茝身於茂林之中，深山之間，不為人莫見之故不蒼。夫學者非為通也。為窮而不困，憂而志不衰，先知禍福之終始，而心無惑焉。故聖人隱居深念，獨聞獨見。夫舜亦賢聖矣，南面而治天下，惟其遇堯也。使舜居桀紂之世，能自免於刑戮之中，則為善矣，亦何位之有？桀殺關龍逢，紂殺王子比干，當此之時，豈關龍逢無知，而王子比干不慧乎哉？此皆不遇時也。故君子務學，脩身端行而須其時者也。子無惑焉。」《詩》曰：「鶴鳴九皋，聲聞于天。」


曾子曰：「往而不可還者親也。至而不可加者年也。是故孝子欲養，而親不待也。木欲直，而時不待也。是故椎牛而祭墓，不如雞豚逮親存也。故吾嘗仕為吏，祿不過鐘釜，尚猶欣欣而喜者，非以為多也，樂其逮親也。既沒之後，吾嘗南遊於楚，得尊官焉，堂高九仞，轉轂百乘，猶北鄉而泣涕者，非為賤也，悲不逮吾親也。故家貧親老不擇官而仕。若夫信其志，約其親者，非孝也。《詩》曰：「有母之尸雍。」


趙簡子有臣曰周舍，立於門下三日三夜。簡子使人問之，曰：「子欲見寡人何事？」周舍對曰：「願為諤諤之臣，墨筆操牘，從君之後，司君之過而書之，日有記也，月有成也，歲有效也。」簡子居則與之居，出則與之出。居無幾何，而周舍死。簡子如喪子。後與諸大夫飲於洪波之臺，酒酣，簡子涕泣。諸大夫皆出走，曰：「臣有罪而不自知也。」簡子曰：「大夫皆無罪。昔者吾友周舍有言，曰：‘千羊之皮不若一狐之腋，眾人之唯唯不若直士之諤諤。昔者商紂默默而亡，武王諤諤而昌。’今自周舍之死，吾未嘗聞吾過也。吾亡無日矣。是以寡人泣也。」


傳曰：齊景公問晏子：「為國何患？」晏子對曰：「患夫社鼠。」景公曰：「何謂社鼠？」晏子曰：「社鼠出竊於外，入託於社，灌之恐壞墻，燻之恐燒木。此鼠之患。今君之左右，出則君以要利，入則託君，不罪乎亂法，君又並覆而有之。此社鼠之患也。」景公曰：「嗚呼，豈其然！」「人有市酒而甚美者，置表甚長，然至酸而不售。問里人其故。里人曰：‘公之狗甚猛，而人有持器而欲往者，狗輒而齧之，是以酒酸不售也。’士欲白萬乘之主，用事者迎而齧之，亦國之惡狗也。左右者為社鼠，用事者為惡狗，此為國之大患也。」《詩》曰：「瞻彼中林，侯薪侯蒸。」言朝廷皆小人也。


昔者司城子罕相宋，謂宋君曰：「夫國家之安危，百姓之治亂，在君之行賞罰。夫爵賞賜與，人之所好也，君自行之。殺戮刑罰，民之所惡也，臣請當之。」 君曰：「善。寡人當其美，子受其惡，寡人自知不為諸侯笑矣。」國人知殺戮之刑專在子罕也，大臣親之，百姓畏之。居不期年，子罕遂劫宋君而奪其政。故老子曰：「魚不可脫於淵，國之利器不可以示人。」《詩》曰：「胡為我作，不即我謀？」


衛懿公之時，有臣曰弘演者，受命而使。未食，而狄人攻衛。於是懿公欲興師迎之。其民皆曰：「君之所貴而有祿位者，鶴也。所愛者，宮人也。亦使鶴與宮人戰。余安能戰！」遂潰而皆去。狄人至，攻懿公於熒澤，殺之。盡食其肉，獨舍其肝。弘演至，報使於肝。辭畢，呼天而號。哀止，曰：「若臣者，獨死可耳。」 於是遂自刳，出腹實，內懿公之肝，乃死。桓公聞之，曰：「衛之亡也，以無道也。今有臣若此，不可不存。」於是復立衛於楚丘。如弘演，可謂忠士矣。殺身以捷其君，非徒捷其君，又令衛之宗復立，祭祀不絕，可謂有大功矣。《詩》曰：「四方有羨，我獨居憂。民莫不穀，我獨不敢休。」


孫叔敖遇狐丘丈人。狐丘丈人曰：「僕聞之，有三利必有三患，子知之乎？」孫叔敖蹵然易容曰：「小子不敏，何足以知之。敢問何謂三利？何謂三患？」狐丘丈人曰：「夫爵高者，人妬之。官大者，主惡之。祿厚者，怨歸之。此之謂也。」孫叔敖曰：「不然。吾爵益高，吾志益下。吾官益大，吾心益小。吾祿益厚，吾施益博。可以免於患乎？」狐丘丈人曰：「善哉言乎！堯舜其猶病諸。」《詩》曰：「溫溫恭人，如集於木。惴惴小心，如臨于谷。」


孔子曰：「明王有三懼。一曰處尊位而恐不聞其過，二曰得志而恐驕，三曰聞天下之至道而恐不能行。昔者越王勾踐與吳戰，大敗之，兼有南夷。當是之時，君南面而立，近臣三，遠臣五，令諸大夫曰：‘聞過而不以告我者為上戮。’此處尊位而恐不聞其過也。昔者晉文公與楚戰，大勝之，燒其軍，火三日不息。文公退而有憂色。侍者曰：‘君大勝楚而有憂色，何也？’文公曰：‘吾聞能以戰勝而安者惟聖人。若夫詐勝之徒，未嘗不危，吾是以憂也。’此得志而恐驕也。昔者齊桓公得管仲隰朋，辯其言，說其義，正月之朝，令具太牢，進之先祖。桓公西面而立，管仲隰朋東面而立。桓公曰：‘吾得二子也，吾目加明，吾耳加聰。不敢獨擅，進之先祖。’此聞天下之至道而恐不能行者也。由桓公、晉文、越王、勾踐觀之，三懼者，明君之務也。」《詩》曰：「溫溫恭人，如集于木。惴惴小心，如臨于谷。戰戰兢兢，如履薄冰。」此言文王居人上也。


楚莊王賜其羣臣酒。日暮酒酣，左右皆醉。殿上燭滅，有牽王后衣者。后扢冠纓而絕之，言於王曰：「今燭滅，有牽妾衣者，妾扢其纓而絕之。願趣火視絕纓者。」王曰：「止！」立出令曰：「與寡人飲，不絕纓者，不為樂也。」於是冠纓無完者，不知王后所絕冠纓者誰。於是王遂與羣臣歡飲，乃罷。後吳興師攻楚，有人常為應行合戰者，五陷陣卻敵，遂取大軍之首而獻之。王怪而問之曰：「寡人未嘗有異於子，子何為於寡人厚也？」對曰：「臣先殿上絕纓者也。當時宜以肝膽塗地。負日久矣，未有所效。今幸得用於臣之義，尚可為王破吳而強楚。」《詩》曰：「有漼者淵，雚葦渒渒。」言大者無不容也。


傳曰：伯奇孝而棄於親。隱公慈而殺於弟。叔武賢而殺於兄。比干忠而誅於君。《詩》曰：「子慎無辜。」


紂殺王子比干，箕子被髪佯狂。陳靈公殺泄冶，鄧元去陳以族從。自此之後，殷並於周，陳亡於楚，以其殺比干、泄冶，而失箕子、鄧元也。燕昭王得郭隗而鄒衍樂毅以齊魏至。於是興兵而攻齊，棲閔王於莒。燕度地計眾，不與齊均也。然所以信意至於此者，由得士也。故無常安之國，無恒治之民，得賢者昌，失賢者亡，自古及今，未有不然者也。明鏡者，所以照形也。脩往古者，所以知今也，知惡往古之所以危亡，而不務襲蹈其所以安存，則未有以異乎卻走而求逮前人也。太公知之，故舉微子之後而封比干之墓。夫聖人之於賢者之後，尚如是其厚也，而況當世之存者乎？《詩》曰：「昊天太憮，予慎無辜。」


宋玉因其友見楚襄王，襄王會之無以異，乃讓其友。其友曰：「夫薑桂因地而生，不因地而辛。女因媒而嫁，不因媒而親。子之事王未耳，何怨於我？」宋玉曰：「不然。昔者齊有狡兔，曰東郭鵕（右為兔），蓋一日而走五百里。於是齊有良狗曰韓盧，亦一日而走五百里。使之瞻見指注，雖良狗猶不及眾兔之塵。若攝纓而縱紲之，則狡兔亦不能離也。今子之屬臣也，攝纓縱紲與？瞻見指注與？」其友曰：「僕人有過，僕人有過。」《詩》曰：「將安將樂，棄予如遺。」


宋燕相齊見逐，罷歸之舍，召門尉陳饒等二十六人，曰：「諸大夫有能與我赴諸侯者乎？」陳饒等皆伏而不對。宋燕曰：「悲乎哉！何士大夫易得而難用也！」陳饒對曰：「非士大夫易得而難用也，君弗能用也。君不能用，則有不平之心。是失之己而責諸人也。」宋燕曰：「夫失諸己而責諸人者何？」陳饒對曰： 「三斗之稷不足於士，而君雁鶩有餘粟，是君之一過也。果園梨栗，後宮婦人以相提擲，而士不曾得一嘗，是君之二過也。綾紈綺縠，靡麗於堂，而士曾不得以為緣，是君之三過也。且夫財者，君之所輕也。死者，士之所重也。君不能行君之所輕，而欲使士致其所重，譬猶鉛刀畜之，而干將用之，不亦難乎？」宋燕面有慙色，逡巡避席曰：「是燕之過也。」《詩》曰：「或以其酒不以其漿。」


傳曰：善為政者，循情性之宜，順陰陽之序，通本末之理，合無人之際。如是則天氣奉養而生物豐美矣。不知為政者，使情壓性，使陰乘陽，使末逆本，使人詭天，氣鞠而不信，鬰而不宣。如是則災害生，怪異起，羣生皆傷，而年穀不熟。是以其動傷德，其靜亡救。故緩者事之，急者弗知，日反理而欲以為治。《詩》曰：「廢為殘疾，莫知其尤。」


魏文侯之時，子質仕而獲罪焉，去而北遊，謂簡主曰：「從今已後，吾不復樹德於人矣。」簡主曰：「何以也？」質曰：「吾質樹堂上之士半，吾所樹朝廷之大夫半，吾所樹邊境之人亦半。今堂上之士惡我於君，朝廷之大夫恐我以法，邊境之人劫我以兵，是以不復樹德於人也。」簡主曰：「噫！子之言過矣。夫春樹桃李，夏得陰其下，秋得食其實。春樹蒺藜，夏不可採其葉，秋得其刺焉。由此觀之，在所樹也。今子之所樹，非其人也，故君子先擇而後種也。」《詩》曰：「無將大車，惟塵冥冥。」


正直者順道而行，順理而言，公平無私，不為安肆志，不為危敭行。昔衛獻公出走，反國及郊，將班邑於從者而後入。太史柳莊曰：「如皆守社稷，則孰負羈縶而從？如皆從，則孰守社稷？君反國而有私也，無乃不可乎？」於是不班也。柳莊正矣。昔者衛大夫史魚病且死，謂其子曰：「我數言蘧伯玉之賢而不能進，彌子瑕不肖而不能退。為人臣生不能進賢而退不肖，死不當治喪正堂，殯我於室足矣。」衛君問其故。其子以父言聞。君造然召伯玉而貴之，而退彌子瑕，徙殯於正堂，成禮而後去。生以身諫，死以尸諫，可謂直矣。《詩》曰：「靜恭爾位，好是正直。」


孔子閑居，子貢侍坐，請問為人下之道奈何。孔子曰：「善哉！爾之問也。為人下，其猶土乎。」子貢未達。孔子曰：「夫土者，掘之得甘泉焉，樹之得五穀焉，草木植焉，鳥獸魚鱉遂焉。生前立焉，死則入焉，多功不言，賞世不絶。故曰：能為人下者，其惟上乎？」子貢曰：「賜雖不敏，請事斯語。」《詩》曰：「式禮莫愆。」


傳曰：南假子過程本子，本子為之烹鱺魚。南假子曰：「吾聞君子不食鱺魚。」本子曰：「此乃君子不食也，我何與焉？」假子曰：「夫高比所以廣德也，下比所以狹行也。比於善者，自進之階。比於惡者，自退之原也。且《詩》不云乎：‘高山仰止，景行行止。」吾豈自比君子哉？志慕之而已矣。」


子貢問大臣。子曰：「齊有鮑叔，鄭有子皮。」子貢曰：「否。齊有管仲，鄭有東里子產。」孔子曰：「然。吾聞鮑叔之薦管仲也，子皮之薦子產也，未聞管仲子產有所薦也。」子貢曰：「然則薦賢賢於賢。」曰：「知賢，智也。推賢，仁也。引賢，義也。有此三者，又何加焉？」


孔子遊於景山之上，子路、子貢、顏淵從。孔子曰：「君子登高必賦。小子願者，何言其願。丘將啟汝。」子路曰：「由願奮長戟，盪三軍，乳虎在後，仇敵在前，蠡躍蛟奮，進救兩國之患。」孔子曰：「勇士哉！」子貢曰：「兩國搆難，壯士列陣，塵埃漲天，賜不持一尺之兵，一斗之養，解兩國之難。用賜者存，不用賜者亡。」孔子曰：「辯士哉！」顏回不願。孔子曰：「回何不願？」顏淵曰：「二子已願，故不敢願。」孔子曰：「不同，意各有事焉。回其願，丘將啟汝。」顏淵曰：「願得小國而相之。主以道制，臣以德化，君臣同心，外內相應。列國諸侯，莫不從義響風，壯者趨而進，老者扶而至。教行乎百姓，德施乎四蠻，莫不釋兵，輻輳乎四門。天下咸獲永寧，蝖飛蠕動，各樂其性。進賢使能，各任其事。於是君綏於上，臣和於下，垂拱無為，動作中道，從容得禮。言仁義者賞，言戰鬭者死。則由何進而救？賜何難之解？」孔子曰：「聖士哉！大人出，小子匿。起，賢者伏。回與執政，則由賜焉施其能哉！」《詩》曰：「雨雪麃麃，嚥晛聿消。」


昔者孔子鼓瑟，曾子子貢側門而聽。曲終，曾子曰：「嗟乎！夫子瑟聲殆有貪狼之志，邪僻之行，何其不仁趨利之甚？」子貢以為然，不對而入。夫子望見子貢有諫過之色，應難之狀，釋瑟而待之。子貢以曾子之言告。子曰：「嗟乎！夫參，天下賢人也，其習知音矣。郷者丘鼓瑟，有鼠出游，貍見於屋，循梁微行，造焉而避，厭目曲脊，求而不得。丘以瑟淫其音。參以丘為貪狼邪僻，不亦宜乎！」《詩》曰：「鼓鐘於宮，聲聞于外。」


夫為人父者，必懷慈仁之愛，以畜養其子。撫及其有識也，必嚴居正言，以先導之。及其束髪也，授明師以成其技。十九見志，請賓冠之，足以成其德。血脈澄靜，娉內以定之，信承親授，無有所疑。冠子不詈，髦子不笞，聽其微諫，無令憂之。此為人父之道也。《詩》曰：「父兮我我，母兮鞠我。拊我畜我，長我育我，顧我復我，出入腹我。」

越王勾踐使廉稽獻民於荊王。荊王使者曰：「越，夷狄之國也。臣請欺其使者。」荊王曰：「越王，賢人也，其使者亦賢，子其慎之。」使者出見廉稽，曰： 「冠則得以俗見。不冠不得見。」廉稽曰：「夫越亦周室之列封也，不得處於大國，而處江海之陂，與魭鱣魚鱉為伍，文身翦髪而後處焉。今來至上國，必曰冠得俗見，不冠不得見，如此，則上國使適越，亦將劓墨文身翦髪而後得以俗見，可乎？」荊王聞之，披衣出謝。孔子曰：「使於四方，不辱君命，可謂士矣。」


人之所以好富貴安樂，為人所稱譽者，為身也。惡貧賤危辱，為人所謗毀者，亦為身也。然身何貴也？莫貴於氣。人得氣則生，失氣則死。其氣非金帛珠玉也，不可求於人也。非繒布五穀也，不可糴買而得也。在吾身耳，不可不慎也。《詩》曰：「既明且哲，以保其身。」


吳人伐楚，昭王去國，國有屠羊說從行。昭王反國，賞從者。及說，說辭曰：「君失國，臣所失者屠。君反國，臣亦反其屠。臣之祿既厚，又何賞之？」辭不受命。君強之，說曰：「君失國，非臣之罪，故不伏其誅。」君反國，非臣之功，故不受蔶賞。吳師入郢，臣畏寇避患。君反國，說何事焉？」君曰：「不受則見之。」說對曰：「楚國之法，商人欲見於君者，必有大獻重質，然後得見。今臣智不能存國，節不能死君，勇不能待寇，然見之，非國法也。」遂不受命，入於澗中。昭王謂司馬子期曰：「有人於此，居處甚約，論議甚高，為我求之。願為兄弟，請為三公。」司馬子期舍車徒求之，五日五夜，見之，謂曰：「國危不救，非仁也。君命不從，非忠也。惡富貴於上，甘貧苦於下，，意者過也。今君願為兄弟，請為三公，不聽君，何也？」說曰：「三公之位，我知其貴於刀俎之肆矣。萬鍾之祿，我知其富於屠羊之利矣。今見爵祿之利，而忘辭受之禮，非所聞也。」遂辭三公之位，而反乎屠羊肆。君子聞之曰：「甚矣哉！屠羊子之為也。約己持窮而處人之國矣。」說曰：「何謂窮？吾讓之以禮而終其國也。」曰：「在深淵之中而不援彼之危，見昭王德衰於吳，而懷寶絕跡，以病其國，欲獨全己者也。是厚於己而薄於君，狷乎非救世者也。」「何如則可謂救世矣？」曰：「若申伯仲山甫，可謂救世矣。昔者周德大衰，道廢於厲，申伯仲山甫輔相宣王，撥亂世反之正，天下略振，宗廟復興。申伯仲山甫乃並順天下，匡救邪失，喻德教，舉遺士，海內翕然向風。故百姓勃然詠宣王之德。《詩》曰：‘周邦咸喜，戎有良翰’，又曰：‘邦國若否，仲山甫明之。夙夜匪懈，以事一人。’如是可謂救世矣。」


齊崔杼弒莊公。荊蒯芮使晉而反，其僕曰：「崔杼弒莊公，子將奚如？」荊蒯芮曰：「驅之。將入死而報君。」其僕曰：「君之無道也，四鄰諸侯莫不聞也。以夫子而死之，不亦難乎？」荊蒯芮曰：「善哉而言也。早言我，我能諫。諫而不用，我能去。今既不諫，又不去。吾聞之，食其食，死事其。吾既食亂君之食，又安得治君而死之？」遂驅車而入死。其僕曰：「人有亂君，猶必死之。我有治長，可無死乎？」乃結轡自刎於車上。君子聞之，曰：「荊蒯芮可謂守節死義矣。僕夫則無為死也，猶飲食而遇毒也。」《詩》曰：「夙夜匪懈，以事一人。」荊先生之謂也。《易》曰：「不恒其德，或靜電屏蔽之羞。」僕之謂也。


遜而直，上也。切次之。謗諫為下。懦為死。《詩》曰：「柔亦不茹，剛亦不吐。」


宋萬與莊公戰，獲乎莊公。莊公散舍諸宮中，數月，然後歸之，反為大夫於宋。宋萬與閔公博，婦人皆側。萬曰：「甚矣，魯侯之淑，魯侯之美也！天下諸侯宜為君者，惟魯侯耳。」閔公矜此婦人，妬其言，顧曰：「爾虜，焉知魯侯之美惡乎？」宋萬怒，博閔公絕脰。仇牧聞君弒，趨而至，遇之於門，手劍而叱之。萬臂摋仇牧，碎其首，齒著乎門闔。仇牧可謂不畏強禦矣。《詩》曰：「惟仲山甫，柔亦不茹，剛亦不吐。」


可於君，不可於父，孝子弗為也。可於父，不可於君，君子亦弗為也。故君不可奪，親亦不可奪也。《詩》曰：「愷悌君子，四方為則。」


黃帝既位，施惠承天，一道脩德，惟仁是行，宇內和平，未見鳳凰，惟思其象。夙寢晨興，乃召天老而問之曰：「鳳象何如？」天老對曰：「夫鳳之象，鴻前而麟後，蛇頸而魚尾，龍文而龜身，燕頷而雞啄，戴德負仁，抱中挾義。小音金，大音鼓。延頸奮翼，五彩備明。舉動八風，氣應時雨。食有質，飲有儀。往即文始，來既嘉成。惟鳯為能通天祉，應地靈，律五音，覽九德。天下有道，得鳯象之一，則鳯過。得鳯象之二，四鳯翔之。得鳯象之三，則鳯集之。得鳯象之四，則鳯春秋下之。得鳯祝願之五，則鳯沒身居之。」黃帝曰：「於戲，允哉！朕何敢與焉！」戴黃冕，致齋于中宮。鳯乃蔽日而至。黃帝降於東階，西面，再拜稽首曰： 「皇天降祉，敢不承命！」鳯乃止帝東園，集帝梧桐，食帝竹實，沒身不去。《詩》曰：「鳳凰于飛，翽翽其羽，亦集爰止。」


魏文侯有子曰擊，次曰訴，訴少而立之以為嗣。封擊於中山，三年莫往來。其傅趙蒼唐諫曰：「父忘子，不不可忘父。何不遣使乎？」擊曰：「願之，而未有所使也。」蒼唐曰：「臣請使。」擊曰：「諾。」於是乃問君之所好與所嗜。曰：「君北犬，嗜晨鴈。」遂求北犬晨鴈賫行。蒼唐至，曰：「北蕃中山之君，有北犬晨鴈，使蒼唐再拜獻之。」文侯曰：「嘻！擊知吾好北犬，嗜晨鴈也。」則見使者。文侯曰：「擊無恙乎？」蒼唐唯唯而不對。三問而三不對。文侯曰：「不對何也？」蒼唐曰：「臣聞諸侯不名君。既已賜弊邑，使得小國侯，君問以名，不敢對也。」文侯曰：「中山之君無恙乎？」蒼唐曰：「今者臣之來，拜送於郊。」文侯曰：「中山之君長短若何矣？」蒼唐曰：「問諸侯，比諸侯。諸侯之朝，則側者皆人臣，無所比之。然則所賜衣裘幾能勝之矣。」文侯曰：「中山之君亦何好乎？」 對曰：「好《詩》。」文侯曰：「於《詩》何好？」曰：「好《黍離》與《晨風》。」文侯曰：「《黍離》何哉？」對曰：「彼黍離離，彼稷之苗。行邁靡靡，中心搖搖。知我者謂我心憂，不知我者謂我何求。悠悠蒼天，此何人哉！」文侯曰：「怨乎？」曰：「非敢怨也，時思也。」文侯曰：「《晨風》謂何？」對曰：「‘鷸彼晨風，鬰彼北林。未見君子，憂心欽欽。如何如何，忘我實多。’此自以忘我者也。」於是文侯大悅，曰：「欲知其子親其母，欲知其人視其友，欲知其君視其所使。中山君不賢惡能得賢？」遂廢太子訴，召中山君以為嗣。《詩》曰：「鳳凰於飛，翽翽其羽，亦集爰止。藹藹王多吉士，惟君子使，媚于天子。」君子曰：「夫使非直敝車罷馬而已，亦將喻誠信，通氣志，明好惡，然後可使也。」


子賤治單父，其民附。孔子曰：「告丘之所以治之者。」對曰：「不齊時發倉廩，振困窮，補不足。」孔子曰：「是小人附耳，未也。」對曰：「賞有能，招賢才，退不肖。」孔子曰：「是士附耳，未也。」對曰：「所父事者三人，所兄事者五人，所友者十有二人，所師者一人。」孔子曰：「所父事者三人，足以教孝矣。所兄事者五人，足以教弟矣。所友者十有二人，足以祛壅蔽矣。所師者一人，足以慮無失策，舉無敗功矣。昔者堯舜清微其身，以聽觀天下，務來賢人。夫舉賢者，百福之宗也，而神明之主也。惜乎不齊之所為者小也。為之大功，乃與堯舜參矣。」《詩》曰：「愷悌君子，民之父母。」子賤其似之矣。


度地圖居以立國，崇摁溥利以懷眾，明好惡以正法度，學校庠序以立教，事老養孤以化民，升賢賞功以觀善，懲奸絀失以醜惡，講御習射以防患，禁奸止邪以除害，接賢連友以廣智，宗親族附以益強。《詩》曰：「愷悌君子。」


齊景公使使於楚，楚王與之上九重之臺，顧使者曰：「齊亦有臺若此者乎？」使者曰：「吾君有治位之堂，土階三等，茅茨不翦，采掾不斵，猶以謂為之者勞，居之者泰。吾君惡有臺若此者乎？」於是楚王蓋悒如也。使者不可謂不辱君命，其能專對矣。


傳曰：予小子使爾繼邵公之後。受命者必以其祖命之。孔子為魯司寇，命之曰：「宋公子弗甫何孫，魯孔丘，命爾為司寇。」孔子曰：「弗甫敦及厥辟將不堪。」公曰：「不妄。」傳曰：諸侯之有德，天子錫之。一錫車馬，再錫衣服，三錫虎賁，四錫樂器，五錫納陛，六錫朱戶，七錫弓矢，八錫鈇鉞，九錫秬鬯，謂之 「九錫」也。《詩》曰：「釐爾圭瓚，秬鬯一卣。」


齊景公謂子貢曰：「先生何師？」對曰：「魯仲尼。」曰：「仲尼賢乎？」曰：「聖人也，豈直賢哉！」景公嘻然而笑曰：「其聖何如？」子貢曰：「不知也。」景公悖然作色。曰：「始言聖人，今言不知，何也？」子貢曰：「臣終身戴天，不知天之高也。終身踐地，不知地之厚也。若臣之事仲尼，譬猶渴操壺杓，就江海而飲之，腹滿而去，又安知江海之深乎？」景公曰：「先生之譽，得無太甚乎？」子貢曰：「臣賜何敢甚言，尚慮不及耳。臣譽仲尼，譬猶兩手捧土而附泰山，其無益亦明矣。使臣不譽仲尼，譬猶兩手杷泰山，無損亦明矣。」景公曰：「善！豈其然？善！豈其然？」《詩》曰：「民民翼翼，不測不克。」


一穀不升謂之兼（左加食），三穀不升謂之饉，四穀不升謂之荒，五穀不升謂之大侵。大侵之禮，君食不兼味，臺榭不飾，道路不除，百官補而不制，鬼神禱而不祠，此大侵之禮也。《詩》曰：「我居御卒荒。」此之謂也。


古者天子為諸侯受封，謂之采地。百里諸侯以三十里，七十里諸侯以二十里，五十里諸侯以十五里。其采地不絀，使子孫賢者守其地，世世以祠其始受封之君。《書》曰：「茲予大享于先王，爾祖其從與享之。」


梁山崩，晉君召大夫伯宗。道逢輦者，以其輦服其道。伯宗使其右下，欲鞭之。輦者曰：「君趨道豈不遠矣，不如捷而行。」伯宗喜，問其居。曰：「絳人也。」伯宗曰：「子亦有聞乎？」曰：「梁山崩，壅河，顧三日不流，是以召子。」伯宗曰：「如之何？」曰：「天有山，天崩之。天有河，天壅之。伯宗將如之何？」伯宗私問之。曰：「君其率羣臣素服而哭之，既而祠焉，河斯流矣。」伯宗問其姓名，弗告。伯宗到，君問伯宗。以其言對。於是君素服率羣臣而衹有之，既而祠焉，河斯流矣。君問伯宗何以知之，伯宗不言受輦者，詐以自知。孔子聞之曰：「伯宗其無後。攘人之善。」《詩》曰：「天降喪亂，滅我立王。」又曰：「畏天之威，于時保之。」


晉平公使范昭觀齊國之政。景公錫之宴。晏子在前，范昭趨曰：「願君之倅樽以為壽。」景公顧左右曰：「酌寡人樽獻之客。」范昭已飲，晏子曰：「徹去樽。」范昭不說，起舞，顧太師曰：「子為我奏成周之樂，吾為子舞之。」太師對曰：「盲臣不習。」范昭起出門。景公謂晏子曰：「夫晉，天下大國也，使范昭來觀齊國之政，今子怒大國之使者，將奈何？」晏子曰：「范昭之為人也，非陋而不知禮也，是欲試吾君臣，嬰故不從。」於是景公召太師而問之曰：「范昭使子奏成周之樂，何故不調？」對如晏子。於是范昭歸報平公曰：」齊未可並也。吾試其君，晏子知之。吾犯其樂，太師知之。」孔子聞之曰：「善乎晏子，不出俎豆之間，折衝千里之外。」《詩》曰：「實右序有周，薄言振之，莫不震疊。」


三公者何？曰司馬，司空，司徒也。司馬主天，司空主土，司徒主人。故陰陽不知，四時不節，星辰失度，災變非常，則責司馬。山陵崩竭，川谷不流，五穀不植，草木不茂，則責之司空。君臣不正，人道不和，國多盜賊，下怨其上，則責之司徒。故三公典其職，憂其分，舉其辯，明其德，此三公之任也。《詩》曰： 「濟濟多士，文王以寧。」又曰：「明陽有周，式序在位。」


夫觀君之治也，溫良而和，寬容而愛，刑清而省，喜賞而惡罰。移風崇教，生而不殺，布惠施時空，仁不偏與。不奪民力，役不踰時，百姓得耕，家有收聚，民無凍餒，食無腐敗。士不造無用，雕文不粥於肆。斧斤以時入山林。國無佚士，皆用於世。黎庶歡樂衍盈，方外遠人歸義，重譯執贄，故得風雨不烈。《小雅》曰：「有弇凄凄，興雲祁祁。」以是知太平無飄風景雨明矣。


昨日何生？今日何成？必念歸厚，必念治生。日慎一日，遠如金城。《詩》曰：「我日斯邁，而月斯征。夙興夜寐，無忝爾所生。」


官怠於有成，病加於小愈，禍生於懈惰，孝衰於妻子。察此四者，慎終如始。《易》曰：「小狐汔濟，濡其尾。」《詩》曰：「靡不有初，鮮克有終。」


孔子燕居，子貢攝齊而前曰：「弟子事夫子有年矣，手竭而智罷，倦於學問，不能進，請一休焉。」孔子曰：「賜也欲焉休乎？」曰：「賜欲休於事君。」孔子曰：「《詩》云：‘夙夜匪懈，以事一人。’為之若此其不易也，若之何其休也！」曰：「賜欲休於事父母。」孔子曰：「《詩》云：‘孝子不匱，永錫爾類。’ 為之若此其不易也，如之何其休也！」曰：「賜欲休於事兄弟。」孔子曰：「《詩》云：‘妻子好合，如鼓瑟琴。兄弟既翕，和樂且耽。’為之若此其不易也，如之何其休也！」


魯哀公問冉有曰：「凡人之質而已，將必學而後為君子乎？」冉有對曰：「臣聞之，雖有良玉，不刻鏤則不成器，雖有美質，不學則不成君子。」曰：「何以知其然也？」夫子路，卞之野人也。子貢，衛之賈人也。皆學問於孔子，遂為天下顯士。諸侯聞之，莫不尊敬。卿大夫聞之，莫不親愛。學之故也。昔吳楚燕代，謀為一舉而欲伐秦。姚賈，監門之子也，為秦往使之，遂絕其謀，止其兵。及其反國，秦王大悅，立為上卿。夫百里奚，齊之乞者也，逐於齊西，無以進，自賣五羊皮，為一軛車。見秦繆公，立為相，遂霸西戎。太公望少為人壻，老而見去，屠牛朝歌，賃於棘津，釣於磻溪，文王舉而用之，對於齊。管仲親射桓公，遂除報讎之心，立以為相，存亡繼絶，九合諸侯，一匡天下。此四子者，皆嘗卑賤窮辱矣，然其名聲馳於後世，豈非學問之所致乎？由此觀之，土必學問，然後成君子。《詩》曰：‘日就月將。’」於是哀公嘻然而笑曰：「寡人雖不敏，請奉先生之教矣。」


曾子有過，曾晳引杖擊之。仆地，有間乃蘇，起曰：「先生得無病乎？」魯人賢曾子，以告夫子。夫子告門人：「參來勿內也。」曾子自以為無罪，使人謝夫子。夫子曰：「汝不聞昔者舜為人子乎？小箠則待，大杖則逃。索而使之，未嘗不在側，索而殺之，未嘗可得。今汝委身以待暴怒，拱立而去，汝非王者之民邪？殺王者之民，其罪何如？」《詩》曰：「優哉柔哉，亦是戾矣。」又曰：「載色載笑，匪怒伊教。」


齊景公使人為弓，三年乃成。景公引弓而射，不穿一札。景公怒，將殺弓人。弓人之妻往見景公，曰：「蔡人之子，弓弓之妻也。此孔者，太山之南，鳥號之柘，燕牛之角，荊麋之筋，河魚之膠也。四物者，天下之練材也，不宜穿札之少如此。且妾聞公之車，不能獨走，莫耶雖利，不能獨斷，必有以動之。夫射之道，左手若拒石，右手若附枝，掌若握卵，四指如斷短杖，右手發之，左手不知，此蓋射之道。」景公以其言為儀而射之，穿七札。蔡人之夫立出矣。《詩》曰：「好是正直。」


齊有罪於景公者。景公大怒，縳置之殿下，召左右肢解之，敢諫者誅。晏子左手持頭，右手磨刀，仰而問曰：「古者明王聖主，其肢解人，不審從何肢始也？」景公離席曰：「縱之！罪在寡人。」《詩》曰：「好是正直。」


傳曰：居處齊則色姝，食飮齊則氣珍，言語齊則信聽，思齊則成，志齊則盈。五者齊，斯神居之。《詩》曰：「既和且平，依我聲聲。」


魏文侯問狐卷子曰：「父賢足恃乎？」對曰：「不足。」「子賢足恃乎？」對曰：「不足。」「兄賢足恃乎？」對曰：「不足。」「弟賢足恃乎？」對曰： 「不足。」「臣賢足恃乎？」對曰：「不足。」文侯勃然作色而怒曰：「寡人問此五者於子，一一以為不足者何也？」對曰：「父賢不過堯，而丹朱放。子賢不過舜，而瞽瞍拘。兄賢不過舜，而象放。弟賢不過周公，而管叔誅。臣賢不過湯武，而桀紂伐。望人者不至，恃人者不久。君欲治，從身始。人何可恃乎？」


湯作《護》，聞其宮聲，使人溫良而寬大。聞其商聲，使人方廉而好義。聞其角聲，使人惻隱而愛仁。聞其徵聲，使人樂養而好施。聞其羽聲，使人恭敬而好禮。《詩》曰：「湯降不遲，聖敬日躋。」


孔子曰：「《易》先《同人》後《大有》，承之以《謙》，不亦可乎？」故天道虧盈而益謙，地道盈而流謙，鬼神害盈而福謙，人道惡盈而好謙。謙者，抑事而損者也。持盈之道，抑而損之，此謙德之於行也。順之者吉，逆之者凶。五帝既沒，三王既衰，能行謙德者，其惟周公乎。周公以文王之子，武王之弟，成王之叔父，假天子之尊位七年，所執贄而師見者十人，所還質而友見者十三人，窮巷白屋之士所先見者四十九人，時進善者百人，宮朝者千人，諫臣五人，輔臣五人，拂臣六人，戴干戈以至於封侯，異族九十七人，而同姓之士百人。孔子曰：「猶以為周公為天下黨，則以同族為眾，而異族為寡也。」故德行寬容而守之以恭者榮，土地廣大而守之以儉者安，位尊祿重而守之以卑者貴，人眾兵強而守之以畏者勝，聰明睿智而守之以愚者哲，博聞強記而守之以淺者不隘。此六者皆謙德也。《易》曰： 「謙亨君子有終吉。」能以此終吉者，君子之道也。貴為天子，富有四海，而德不謙，以亡其身，桀紂是也，而況眾庶乎？夫《易》有一道焉，大足以治天下，中足以安安家國，近足以守其身者，其惟謙德乎。《詩》曰：「湯降不遲，聖敬日躋。」


昔者田子方出，見老馬於道，喟然有志焉，以問於御者曰：「此何馬也？」御曰：「故公家畜也，罷而不為用，故出放之也。」田子方曰：「少盡其力，而老棄其身，仁者不為也。」束帛而贖之。窮士聞之，知所歸心矣。《詩》曰：「湯降不遲，聖敬日躋。」


齊莊公出獵，有螳舉足將搏其輪，問其御曰：「此何蟲也？」御曰：「此是螳蜋也。其為蟲，知進不知退，不量力而輕就敵。」莊公曰：「此為人必為天下勇士矣。」於是迴車避之，而勇士歸之。《詩》曰：「湯降不遲，聖敬日躋。」


魏文侯問李克曰：「人有惡乎？」李克曰：「有。夫貴者則賤者惡之，富者則貧者惡之，智者則愚者惡之。」文侯曰：「善。行此三者，使人勿惡，亦可乎？」李克曰：「可。臣聞貴而下賤，則眾弗惡也。富而分貧，則窮士弗惡也，智而教愚，則童蒙者弗惡也。」文侯曰：「善哉言乎！堯舜其猶病諸。寡人雖不敏，請守斯語矣。」詩曰：「不遑啟處。」


有鳥於此，架巢於葭葦之顛，天喟然而風，則葭折而巢壞，何也？其所托者弱也。稷蜂不攻，而社鼠不薰，非以稷蜂社鼠之神，其所托者善也。故聖人求賢者以自輔，夫吞舟之魚大矣，蕩而失水，則為螻蟻所制，失其輔也。故《詩》曰：「不明爾德，爾德不明，以無陪無側。」

孟子少時誦，其母方織。孟子輟然中止，乃復進。其母知其諠也，呼而問之曰：「何為中止？」對曰：「有所失復得。」其母引刀裂其織，以此誡之。自是之後，孟子不復諠矣。孟子少時，東家殺豚。孟子問其母曰：「東家殺豚何為？」母曰：「欲啖汝。」其母自悔失言。曰：「吾懷絍是子，席不正不坐，割不正不食，胎教之也。今適有知而欺之，是教之不信也。」乃買東家豚肉以食之，明不欺也。《詩》曰：「宜爾子孫承兮。」言賢母使子賢也。


由子為相，三年歸休，得金百鎰奉其母，母曰：「子安得此金？」對曰：「所受俸祿也。」母曰：「為相三年不食乎？治官如此，非吾所欲也。孝子之事親也，盡力致誡，不義之物，不入於館。為人臣不忠，是為人子不孝也。子其去之。」由子愧慙走出，造期還金，退請就獄。王賢其母，說其義，即舍田子罪，令復為相，以金賜其母。《詩》曰：「宜爾子孫承承兮。」言賢母使子賢也。


孔子出，聞哭聲甚悲。孔子曰：「驅之驅之！前有賢者。」至則皋魚也，被褐擁鎌，哭於道旁。孔子辟車與之言，曰：「子非有喪，何哭之悲也？」皋魚曰： 「吾失之三矣。少而好學，周游諸侯，以歿吾親，失之一也。高尚吾志，簡吾事，不事庸君，而晚事無成。失之二也。與友厚而中絕之，失之三矣。夫樹欲靜而風不止，子欲養而親不待，往而不可追者年也，去而不可得見者親也。吾請從此辭矣。」立槁而死。孔子曰：「弟子識之，足以誡矣。」於是門人辭歸而養親者十有三人。


子路曰：「有人於斯，夙興夜寐，手足胼胝而面目黧黑，樹藝五穀以事其親，而無孝子之名者，何也？」孔子曰：「意者身未敬邪？色不順邪？辭不遜邪？古人有言曰：‘衣歟醪歟，曾不爾聊。’子勞以事其親，無此三者，何為無孝之名？意者所友非仁人邪？坐，吾語汝。非無力也，勢不便也。是以君子入則篤孝，出則友賢，何為其無孝子之名？」《詩》曰：「父母孔邇。」


伯牙鼓琴，鍾子期聽之。方鼓琴，志在太山。鍾子期曰：「善哉鼓琴，巍巍乎如太山！」莫景之間，志在流水。鍾子期曰：「善哉鼓琴，洋洋乎若江河！」鍾子期死，伯牙擗琴絕絃，終身不復鼓琴，以為為世無足與鼓琴也。非獨鼓琴如此，賢者亦有之。茍非其時，則賢者將奚由得遂其功哉？


秦攻魏，破之，少子亡而不得。令魏國曰：「有得公子者賜金千斤，匿者罪至十族。」公子乳母與俱亡。人謂乳母曰：「得公子者賞甚重，乳母當知公子處而言之。」乳母應之曰：「我不知其處。雖知之，死則死，不可以言也。為人養子，不能隱而言之，是畔上畏死。吾聞忠不畔上，勇不畏死。凡養人子者務生之，非務殺之也。豈可見利畏誅之故，廢義而行詐哉？吾不能生而使公子獨死矣。」遂與公子俱逃澤中。秦軍見而射之，乳母以身蔽之，著十二矢，秦王聞之，饗以太牢，且爵其兄為大夫。《詩》曰：「我心匪石，不可轉也。」


子路曰：「人善我，我亦善之。人不善我，我不善之。」子貢曰：「人善我，我亦善之。人不善我，我則引之進退而已耳。」顏回曰：「人善我，我亦善之。人不善我，我亦善之。」三子所持各異，問於夫子。夫子曰：「由之所持，蠻貊之言也。賜之所持，朋友之言也。回之所持，親屬之言也。」《詩》曰：「人而無良，我以為兄。」


齊景公縱酒，醉而解衣冠，鼓琴以自樂。顧左右曰：「仁人亦樂此乎？」左右曰：「仁人耳目猶人，何為不樂乎！」景公曰：「駕車以迎晏子。」晏子聞廿，朝服而至。景公曰：「今者寡人此樂，顧與大夫同之。請去禮。」晏子曰：「君言過矣。自齊國五尺已上，力皆能勝嬰與君，所以不敢亂者，畏禮也。故自天子無禮則無以守社稷，諸侯無禮則無以守其國。為人上無禮則無以使其下，為人下無禮則無以事其上。大夫無禮則無以治其家，兄弟無禮則不同居。人而無禮，不若遄死。」景公色媿，離席而謝曰：「寡人不仁，無良左右，淫湎寡人，以至於此。請殺左右以補其過。」晏子曰：「左右無過。君好禮，則有禮者至，無禮者去。君惡禮，則無禮者至，有禮者去。左右何罪乎？」景公曰：「善哉！」乃更衣而坐，觴酒三行。晏子辭去。景公拜送。《詩》曰：「人而無禮，胡不遄死！」


傳曰：堂衣若扣孔子之門曰：「丘在乎？丘在乎？」子貢應之曰：「君子尊賢而容眾，嘉善而矜不能，親內及外，己所不欲，勿施於人。子何言吾師之名為？」堂衣若曰：「子何少言之絞！」子貢曰：「大車不絞則不成其任，琴瑟不絞則不成其音。子之言絞，是以絞之也。」堂衣若曰：「吾始以鴻之力，今徒翼耳。」子貢曰：「非鴻之力，安能舉其翼？」《詩》曰：「如切如瑳，如錯如磨。」


齊景公出弋昭華之池，使顏斵聚主鳥而亡之。景公怒而欲殺之。晏子曰：「夫斵聚有死罪四，請數而誅之。」景公曰：「諾。」晏子曰：「斵聚！汝為吾君主鳥而亡之，使吾君以鳥之故而殺人，是罪二也。使四國諸侯聞之，以吾君重鳥而輕士，是罪三也。天子聞之，必將貶絀吾君，危其社稷，絕其宗廟，是罪四也。此四罪者，故當殺無赦，臣請加誅焉。」景公曰：「止1此吾過矣。願夫子為寡人敬謝焉。」《詩》曰：「邦之司直。」


魏文侯問於解狐曰：「寡人將立西河之守，誰可用者？」解狐對曰：「荊伯柳者賢人，殆可。」文侯曰：「是非子之讎也？」對曰：「君問可，非問讎也。」 於是將以荊伯柳為西河守。荊伯柳問左右：「誰言我於吾君？」左右皆曰：「解狐。」荊伯柳往見解狐而謝之曰：「子乃寬臣之過也，言於。謹再拜謝。」解狐曰： 「言子者公也，怨子者私也。公事已行，怨子如故。」張弓射之，走十步而沒，可謂勇矣。《詩》曰：「邦之司直。」


楚有善相人者，所言無遺策，聞於國中。莊王召見而問焉。對曰：「臣非能相人也，能相人之友者也。觀布衣者，其友皆孝弟，篤謹畏令，如此者家必日益，而身日安，此所謂吉人者也。觀事君者，其友皆誠信，有行好善，如此者措事日益，官職日進，此所謂吉臣者也。觀人主也，朝臣多賢，左右多忠，主有失，皆敢交爭正諫，如此者國日安，主日尊，名聲日顯，此所謂吉主者也。臣非能相人也，能觀人之友者也。」王曰：「善！」其所以任賢使能而霸天下者，殆遇之於是也。《詩》曰：「彼己之子，邦之彥兮。」


孔子出遊少源之野，有婦人中澤而哭，其音甚哀。孔子怪之，使弟子問焉，曰：「夫人何哭之哀？」婦人曰：「在亡吾蓍簪，吾是以哀也。」弟子曰：「刈蓍薪而亡蓍簪，有何悲焉？」婦人曰：「非傷亡簪也，吾所以悲者，蓋不忘故也。」《詩》曰：「代馬依北風，飛鳥揚故巢。」皆不忘故之謂也。。


傳曰：君子之聞道，入之於耳，藏之於心，察之以仁，守之以信，行之以義，出之以遜，故人無不虛心而聽也。小人之聞道，入之於耳，出之於口，茍言而已，譬如飽食而嘔之，其不惟肌膚無益，而於志亦戾矣。《詩》曰：「胡能有定。」


孔子與子路子貢顏淵游於戎山之上，孔子喟然嘆曰：「二三子者各言爾志，予將賢焉。由爾何如？」曰：「得白羽如月，赤羽如日，擊鐘鼓者，上聞於天，旌旗翩飜，下蟠於地，惟由為能。」孔子曰：「勇士哉！賜爾何如？」對曰：「得素衣縞冠，使於兩國之間，不持尺寸之兵，升斗之糧，使兩國相親如兄弟。」孔子曰：「辯士哉！回爾何如？」對曰：「鮑魚不與蘭茝同笥而藏，桀紂不與堯舜同時而治。二子已言，回何言哉？」孔子曰：「回有鄙之心。」顏淵曰：「願得明王聖主為之相，使城郭不治，溝池不鑿，陰陽和調，家給人足，鑄庫兵以為農器。」孔子曰：「大士哉！由來，區區治何攻？賜來，便便治何使？願得衣冠為子宰焉。」


賢士不以恥食，不以辱得。《老子》曰：「名與身孰親？身與貨孰多？得與亡孰病？是故甚愛必大費，多藏必厚亡。知足不辱，知止不殆，可以長久。大成若缺，其用不敝。大盈若沖，其用不窮。大直若詘，大辯若訥，大巧若拙，其用不屈。罪莫大於多欲，禍莫大於不知足，咎莫憯於欲得。故知足之足常足矣。」


孟子妻獨居，踞。孟子入戶視之，白其母曰：「婦無禮，請去之。」母曰：「何也？」曰：「踞。」其母曰：「何知之？」孟子曰：「我親見之。」母曰： 「乃海無禮也，非婦無禮。《禮》不云乎：‘將入門，問孰存。將上堂，聲必揚。將入戶，視必下。’不掩人不備也。今治往燕私之處，入戶不有聲，令人居而視之，是汝之無禮也，非婦無禮也。」於是孟子自責，不敢去婦。《詩》曰：「采葑采菲，無以下禮。」


孔子出衛之東門，逆姑布子卿，曰：「二三子使東避。有人將來，必相我者也。志之。」姑布子卿亦曰：「二三子引車避。有聖人將來。」孔子下步，姑步子卿迎而視之五十步，從而望之五十步，子貢曰：「是何為者也？」子貢曰：「賜之師也，所謂魯孔丘也。」姑布子卿曰：「是魯孔丘歟？吾固聞之。」子貢曰：「賜之師何如？」姑布子卿曰：「得堯之顙，舜之目，禹之頸，皋陶之喙。從前視之，盎盎乎似有土者。從後視之，高肩循固得之轉廣一尺四寸，此惟不及四聖者也。」 子貢吁然。姑布子卿曰：「子何患焉？汙面而不惡，葭喙而不藉，遠而望之，羸喪家之狗。子何患焉？」子貢以告孔子。孔子無所辭，獨辭喪家之狗耳，曰：「丘何敢乎？」子貢曰：「汙面而不惡，葭喙而不藉，賜以知之矣。不知喪家狗，是何足辭也？」子曰：「賜，汝獨不見夫喪家之狗歟？既斂而槨，布席而祭。顧望無人，意欲施之。上無明王，下無賢方伯，王道衰，政教失，強陵弱，眾暴寡，百姓縱心，莫之綱紀。是人固以丘為欲當之者也。丘何敢乎！」


脩身不可不慎也。嗜慾侈則行虧，讒毀行則害成。患生於忿怒，禍起於纖微。汙辱難湔灑，敗失不復追。不深念遠慮，後悔何益？徼幸者，伐性之斧也。嗜慾者，逐禍之馬也。謾誕者，趨禍之路也。毀於人者，困窮之舍也。是故君子去徼幸，節嗜慾，務忠信，無毀於一人，則名聲常存，稱為君子矣。《詩》曰：「何其處也，必有興也。」


君子之居也，綏如安裘，晏如覆杅。天下有道，則諸侯畏之。天下無道，則庶人易之。非獨今日，自古亦然。昔者范蠡行遊，與齊屠地居，仁義沈浮，湯湯慨慨，天地同憂。故君子居之，安得自若。《詩》曰：「心之憂矣，其誰知之！」


田子方之魏，魏太子從車百乘而迎之郊。太子再拜，謁田子方，田子方不下車。太子不說，曰：「敢問何如則可以驕人矣？」田子方曰：「吾聞以天下驕人而亡者有矣，以一國驕人而亡者有矣。由此觀之，則貧賤可以驕人矣。夫志不得，則授履而適秦楚耳，安往而不得貧賤乎？」於是太子再拜而後退。田子方遂不下車。


戴晉生弊衣冠而往見梁王。梁王曰：「前日寡人以上大夫之祿要先生，先生不留，今過寡人邪？」戴晉生欣然而笑，仰而永嘆曰：「嗟乎！由此觀之，君曾不足與遊也。君不見大澤中雉乎？五步一噣，終日乃飽，羽毛悅澤，光照於日月，奮翼爭鳴，聲響於陵澤者何？彼樂其志也。援置之囷倉中，常噣梁粟，不旦時而飽，然猶羽毛憔悴，志氣益下，低頭不鳴。夫食豈不善哉？彼不得其志故也。今臣不遠千里而從君遊者，豈食不足？竊慕君之道耳。臣始以君為好士，天下無雙，乃今見君不好，明矣。」辭而去，終不復往。


楚莊王使使賫金百斤聘北郭先生。先生曰：「臣有箕箒之使，願入計之。」即謂婦人曰：「楚欲以我為相，今日相，即結駟列騎，食方丈於前，如何？」婦人曰：「夫子以織屨為食，食粥毚履，無怵惕之憂者何哉？與物無治也。今如結駟列騎，所安不過容膝，食方丈於前，所甘不過一肉。以容膝之安，一肉之味，而殉楚國之憂，其可乎？」於是遂不應聘，與婦去之。《詩》曰：「彼美淑姬，可與晤言。」


傳曰：昔戎將由余使秦，秦繆公問以得失之要，對曰：「古有國者未嘗不以恭儉也，失國者未嘗不以驕奢也。」由余因論五帝三王之所以衰，及至布衣之所以亡。繆然之，於是告內史王廖曰：「鄰國有聖人，敵國之憂也。由余聖人也，將奈之何？」王廖曰：「夫戎王居僻陋之地，未嘗見中國之聲色。君其遺之女樂以婬其志，亂其政，其臣下必疎。因為由余請緩期，使其君臣有間，然後可圖。」繆公曰：「善。」乃使王廖以女樂二列遺戎王，為由余請期。戎王大悅，許之。於是張酒聽樂，日夜不休，終歲婬縱，牛馬多死。由余歸，數諫不聽，去之秦。秦繆公迎而拜之上卿。遂並國十二，辟地千里。


子夏過曾子，曾子曰：「入食。」子夏曰：「不為公費乎？」曾子曰：「君子有三費，飲食不在其中。君子有三樂，鐘磬琴瑟不在其中。」子夏曰：「敢問三樂。」曾子曰：「有親可畏，有君可事，有子可遺，此一樂也。有親可諫，有君可去，有子可怒，此二樂也。有君可喻，有友可助，此三樂也。」子夏曰：「敢問三費。」曾子曰：「少而學，長而忘之，此一費也。事君有功，而輕負之，此二費也。久交友而中絕之，此三費也。」子夏曰：「善哉！謹身事一言，愈於終身之誦，而事一士，愈於治萬民之功。夫知人者不可以不知，何也？吾嘗蓾焉吾田，朞歲不收。土莫不然，何況於人乎？與人以實，雖疎必密。與人以虛，雖戚必疎。夫實之與實，如膠如漆。虛之興虛，如薄冰之見晝日。君子可不留意哉！」《詩》曰：「神之聽之，終和且平。」


晏子之妻布衣紵表。田無宇譏之曰：「出於室何為者也？」晏子曰：「臣家也。」田無宇曰：「位為中卿，食田七十萬，何用是人為畜之？」晏子曰：「棄老取少謂之瞽，貴而忘賤謂之亂，見色而說謂之逆。吾豈以逆辭之瞽之道哉。」


夫鳳凰之初起也，翾翾十步，藩籬之雀，喔吚而笑之。一詘一信，展羽雲間，藩籬之雀超然自知不及遠矣。士褐衣緼著未嘗完也，糲荅之食未嘗飽也，世俗之士即以為羞耳。及其出則安百議，用則延民命，世俗之士超然自知不及遠矣。《詩》曰：「正是國人，胡不萬年！」


齊王厚送女，欲妻奢牛吐。屠牛吐辭以疾。其友曰：「子終死腥臭之肆而已乎，何謂辭之？」吐應之曰：「其女醜。」其友曰：「子何以知之？」吐曰：「以吾屠知之。」其友曰：「何謂也？」吐曰：「吾肉善，如量而去苦少耳。吾肉不善，雖以他附益之，尚猶賈不售。今厚送子，子醜故耳。」其友後見之，果醜。傳曰：目如擗杏，齒如編蠁。


傳曰：孔子過康子，子張子夏從。孔子入坐，二子相與論，終日不決。子夏辭氣甚隘，顏色甚變。子張曰：「子亦聞夫子之議論邪？徐言誾誾，威儀翼翼，後言先默，得之推讓，巍巍乎，蕩蕩乎，道有歸矣！小人之論也，專意自是，言人之非，瞋目搤腕，疾言噴噴，口沸目赤。一幸得勝，疾笑嗌嗌。威儀固陋，辭氣鄙俗，是以君子賤之也。」

齊桓公逐白鹿，至麥丘，見邦人曰：「爾何謂者也？」對曰：「臣麥丘之邦人。」桓公曰：「叟年幾何？」對曰：「臣年八十有三矣。」桓公曰：「美哉壽也！」與之飲。曰：「叟盍為寡人壽也？」對曰：「野人不知為君王之壽。」桓公曰：「盍以叟之壽祝寡人矣！」邦人奉觴再拜曰：「使吾君固壽，金玉之賤，人民是寶。」桓公曰：「善哉祝乎！寡人聞之矣，至德不孤，善言必再，叟盍復之。」邦人奉觴再拜曰：「使吾君好學而不惡下問。賢者在側，諫者得入。」桓公曰：「善哉客乎！寡人聞之，至德不孤，善言必三，叟盍復之。」邦人奉觴再拜曰：「無使羣臣百姓得罪於吾君，亦無使吾君得罪於羣臣百姓。」桓公不說曰：「此一言者，非夫前二言之祝，叟其革之矣。」邦人瀾然而涕下，此一言者，夫前二言之上也。臣聞子罪得於父，可因姑姊妹而謝也，父乃赦之。臣得罪於君，可使左右而謝也，君乃赦之。昔者桀得罪湯，紂得罪於武王，此君得罪於臣也，至今未有為謝者。」桓公曰：「善哉！寡人賴宗廟之福，社稷之靈，使寡人遇叟於此。」扶而載之，自御以歸，薦之於廟而斷政焉。桓公之所以九合諸侯，一匡天下，不以兵車，非獨管仲也，亦遇之於是。《詩》曰：「濟濟多士，文王以寧。」


鮑叔薦管仲曰：「臣所不如管夷吾者五。寬惠柔愛，臣弗如也。忠信可結於百姓，臣弗如也，制禮約法於四方，臣弗如也。決獄折中，臣弗如也。執枹鼓立於軍門，使士卒勇，臣弗如也。」《詩》曰：「濟濟多士，文王以寧。」


晉文公重耳亡過曹，里鳧須眾，因盜重耳資而亡。重耳無糧，餒不能行，子推割股肉以食重耳，然後能行。及重耳反國，國中多不附重耳者。於是里鳧須造見曰：「臣能安晉國。」文公使人應之曰：「子尚何面目來見寡人欲安晉也！」里鳧須曰：「君沐邪？」使者曰：「否。」里鳧須曰：「臣聞沐者其心倒，心倒者其言悖。今君不沐，何言之悖也？」使者以聞。文公見之，里鳧須仰首曰：「離國久，臣民多過君，君反國而民皆自危。里鳧須又襲竭君之資，避於深山，而君以餒，介子推割股，天下莫不聞。臣之為賊亦大矣，罪至十族，未足塞責。然君誠赦之罪，與驂乘遊於國中，百姓見之，必知不念舊惡，人自安矣。」於是文公大悅，從其計，使驂乘於國中。百姓見之，皆曰：「夫里鳧須且不誅而驂乘，吾何懼也！」是以晉國大寧。故《書》云：「文王卑服，即康功田功。」若里鳧須，罪無赦者也。《詩》曰：「濟濟多士，文王以寧。」


傳曰：言為王之不易也。大命之至，其太宗、太史、太祝，斯素服執策，北面而弔乎天子曰：「享以祭，永主天命，畏之無疆，厥躬無敢寧。」授天子策二矣，曰：「敬之！夙夜伊，厥躬無怠。萬民望之。」授天子策三矣，曰：「天子南面受於帝位，以治為憂，未以位為樂也。」《詩》曰：「天難訦斯，不易惟王。」


君子溫儉以求於仁，恭讓以求於禮，得之自是，不得自是。故君子之於道也，猶農夫之耕，雖不獲年，優之無以易也。大王亶甫有子曰太伯、仲雍、季歷。歷有子曰昌。太伯知大王賢昌而欲季為後也，太伯去之吳。大王將死，謂曰：「我死，汝往讓兩兄，彼不來，汝有義而安。」大王薨，季之吳告伯仲，伯仲從季而歸。羣臣欲伯之立季，季又讓。伯謂仲曰：「今羣臣欲我立季，季又讓，何以處之？」仲曰：「刑有所謂矣，要於扶微者。可以立季。」季遂立而養文王，果受命而王。孔子曰：「太伯獨見，王季獨知。伯見父志，季知父心。故大王、太伯、王季，可謂見始知終而能承志矣。」《詩》曰：「自太伯王季。惟此王季，因心則友，則友其兄，則篤其慶，載錫之光，受祿無喪，奄有四方。」此之謂也。太伯反吳，吳以為君，至夫差二十八世而滅。


齊宣王與魏惠王會田於郊。魏王曰：「亦有寶乎？」齊王曰：「無有。」魏王曰：「若寡人之小國也，尚有徑過之珠照車前後十二乘者十枚，奈何以萬乘之國無寶乎？」齊王曰：「寡人之小所以為寶與王異。吾臣有檀子者，使之守南城，則楚人不敢北郷為寇，泗水上有十二諸侯皆起來朝。吾臣有朌子者，使之守高唐，則趙人不敢東漁於河。吾臣有黔夫者，使之守徐州，則燕人祭北門，趙人祭西門，從而歸之者七千餘家。吾臣有種首者，使之備盜賊，而道不拾遺。吾將以照千里之外，豈特十二乘哉！」魏王慙，不懌而去。《詩》曰：「辭之懌矣，民之莫矣。」


東海有勇士，曰菑丘訢，以勇猛聞於天下。過神淵，曰：「飲馬。」其僕曰：「飲馬於此者，馬必死。」曰：「以訢之言飲之。」其馬果沈。菑丘訢去朝服拔劍而入，三日三夜，殺三蛟一龍而出。雷神隨而擊之，十日十夜，眇其左目。要離聞之，往見之，曰：「訢在乎？」曰：「送有喪者。」往見訢於墓。曰：「聞雷神擊子十日十夜，眇子左目。夫天怨不全日，人怨不旋踵。至今弗報，何也？」叱而去，墓上振憤者不可勝數。要離歸，謂門人曰：「菑丘訢，天下勇士也。今日我辱之人中，是其必來攻我。暮無閉門，寢無閉戶。」菑丘訢果夜來，拔劍拄要離頸，曰：「子有死罪三。辱我以人中，死罪一也。暮無閉門，死罪二也。寢不閉戶，死罪三也。」要離曰：「子待我一言。來謁，不肖一也。拔劍不刺，不肖二也。刃先辭後，不肖三也。能殺我者，是毒藥之死耳。」菑丘訢引劍而去曰：「嘻！所不若者，天下惟此子爾！」傳曰：公子目夷以辭得國，今要離以辭得身。言不可不文，猶若此乎？《詩》曰：「辭之懌矣，民之莫矣。」


傳曰：齊使使獻鴻於楚，鴻渇，使者道飲，鴻攫筥潰失。使者遂之楚，曰：「齊使臣獻鴻，鴻渇，道飲，攫筥潰失。臣欲亡去，為兩君之使不通。欲拔劍而死，人將以吾君賤士貴鴻也。攫筥在此，願以將事。」楚王賢其言，辯其詞，因留而賜之，終身以為上客。故使者必矜文辭，喻誠信，明氣志，解結申屈，然後可使也。《詩》曰：「辭之懌矣，民之莫矣。」


扁鵲過虢侯，世子暴病而死。扁鵲造宮門，曰：「吾聞國中卒有壞土之事，得無有急乎？」曰：「世子暴病而死。」扁鵲曰：「入言鄭醫秦越人能活之。」中庶子好方者出應之，曰：「吾聞上古醫曰茅父，茅父之為醫也，以莞為席，以蒭為狗，北面而祝之，發十言耳，諸扶輿而來者皆平復如故。子之方豈能若是乎？」扁鵲曰：「不能。」又曰：「吾聞中古之為醫者曰踰跗，踰之為醫也，搦腦髓，爪荒莫，吹區九竅，定腦脫，死者復生。子之方豈能若是乎？」扁鵲曰：「不能。」中庶子曰：「茍如子之方，譬如以管窺天，以錐刺地，所窺者大，所見者小，所刺者巨，所中者少。如子之方，豈足以變駭童子哉？」扁鵲曰：「不然。事故有昧投而中蠡（上改為民）頭，掩目別白黑者。夫世子病所謂尸蹶者。以為不然，試入診世子股陰當溫，耳焦焦如有啼者聲。若此者，皆可活也。」中庶子遂入診世子，以病報虢侯。虢侯聞之，足跣而起，至門曰：「先生遠辱，幸臨寡人。先生幸而治之，則糞土之息，得蒙天載地長為人。先生弗治之，則先犬馬填溝壑矣。」言未卒而涕泣沾襟。扁鵲入，砥鍼礪石，取三陽五輸，子同擣藥，子明灸陽，子游按摩，子儀反神，子越扶形，於是世子復生。天下聞之，皆以扁鵲能起死人也。扁鵲曰：「吾不能起死人，直使夫當生者起耳。」夫死者猶可藥，而況生乎？悲夫！罷君之治，無可藥而息也。《詩》曰：「不可救藥。」言必亡而已矣。


楚丘先生披蓑帶索，往見孟嘗君。孟嘗君曰：「先生老矣，春秋高矣，多遺忘矣，何以教文？」楚丘先生曰：「惡將使我老？惡將使我老？意者將使我投石超距乎？追車赴馬乎？逐麋鹿搏虎豹乎？吾則死矣，何暇老哉？將使我深計遠謀乎？役精神而決嫌疑乎？出正辭而當諸侯乎？吾乃始壯現，何老之有！」孟嘗君赧然，汗出至踵，曰：「文過矣，文過矣！」《詩》曰：「老夫灌灌。」


齊景公遊於牛山之上，而北望齊，曰：「美哉國乎！鬰鬰蓁蓁，使古而無死者，則寡人將去而何之！」俯而泣下沾襟。國子高曰：「然！臣賴君之賜，疏食惡肉可得而食也，駑馬柴車可得而乘也，且猶不欲死，而況君乎！」又俯而泣。晏子笑曰：「樂哉，今日嬰之游也！見怯君一而諛臣二。使古而無死者，則太公至今猶存。吾君方今將被蓑苙而立乎畎畝之中，惟農事之恤，何暇念死乎！」景公慙而舉觴自罰，因罰二臣。


秦繆公將田，而喪其馬，求三日而得之於莖山之陽，有鄙夫乃相與食之。繆公曰：「此駮馬之肉，不得酒者死。」繆公乃求酒，徧飲之然後去。明年晉師與繆公戰，晉之右路石者圍繆公而擊之，甲已墮者六札矣。食馬肉者三百餘人，皆曰：「吾君仁而愛人，不可不死。」還擊晉之右路石，免繆公之死。


傳曰：卞莊好勇，母無恙時，三戰而北，交遊非之，國君辱之。卞莊子受命，顏色不變。乃母死三年，魯興師，卞莊子請從。至見於將軍曰：「前猶與母處，是以戰而北也，辱吾身。今母沒矣，請塞責。」遂走敵而鬬，獲甲首而獻之曰：「請以此塞一北。」又獲甲首而獻之，曰：「請以此塞再北。」將軍止之，曰：「足！」不止，又獲甲首而獻之，曰：「請以此塞三北。」將軍止之，曰：「足！請為兄弟。」卞莊子曰：「三北以養母也，今母歿矣，吾責塞矣。吾聞之，節士不以辱生。」遂奔敵，殺七十人而死。君子聞之曰：「三北已塞責，又滅世斷宗，士節小具矣，而於孝未終也。」《詩》曰：「靡不有初，鮮克有終。」


天子有爭臣七人，雖無道，不失其天下。昔殷王紂殘賤百姓，絕逆天道，至斮朝涉，刳孕婦，脯鬼侯，醢梅伯。然所以不亡者，以其有箕子比干之故。微子去之，箕子執囚為奴，比干諫而死，然後周加兵而誅之。諸侯有爭臣五人，雖無道，不失其國。吳王夫差為無道，至驅一市之民葬闔閭。然所以不亡者，有伍子胥之故也。胥以死，越王勾踐欲伐之。范蠡諫曰：「子胥之計策，尚未忘於吳王之腹心也。」子胥死後三年，越乃能攻之。大夫有爭臣三人，雖無道，不失其家，季氏為無道，僭天子，舞八佾，旅泰山以《雍徹》。孔子曰：「是可忍也，孰不可忍也！」然不亡者，以季路為宰也。故曰：「有諤諤爭臣者其國昌，有默默諛臣者其國亡。」《詩》曰：「不明爾德，以無陪側。爾德不明，以無陪無側。」言文王咨嗟，痛殷商無輔弼諫諍之臣而亡天下矣。


齊桓公出遊，遇一丈夫襃衣應步，帶著桃殳。桓公怪而問之曰：「是何名？何經所在，何篇所居？何以斥逐，何以避余？」丈夫曰：「是名戒桃。桃之為言亡也。夫日日慎桃，何患之有。故亡國之社以戒諸侯，庶人之戒在於桃殳。」桓公說其言，與之共載。來年正月庶人皆佩。《詩》曰：「殷監不遠。」


齊桓公置酒，令諸大夫曰：「後者飲一經程。」管仲後，當飲一經程。飲其一半，而棄其半。桓公曰：「仲父當飲一經程，而棄之何也？」管仲曰：「臣聞之，酒入口者舌出，舌出者言失，言失者棄身。與其棄身，不寧棄酒乎？」桓公曰：「善！」《詩》曰：「荒愖于酒。」


齊景公遣晏子南使楚。楚王聞之，謂左右曰：「齊遣晏子使寡人之國，幾至矣。」左右曰：「晏子，天下之辯士也。與之議國家之邊，則不如也。與之論往古之術，則不如也。王獨可以與晏子坐，使有司束人過王，王問之，使言齊人善盜，故束之。是宜可以困之。」王曰：「善。」晏子至，即與之坐。圖國之急務，辨當世之得失，再舉再窮，王默然無以續語。居有間，束徒以過之。王曰：「何為者也？」有司對曰：「是齊人善盜，束而詣吏。」王欣然大笑曰：「齊乃冠帶之國，辨士之化，固善盜乎？」晏子曰：「然。固取之。王不見夫江南之樹乎？名橘，樹之江北，則化為枳。何則？土地使然爾。夫子處齊之時，冠帶而立，儼有伯夷之廉，今居楚而善盜，意土地化使然爾。王又何怪乎？」《詩》曰：「無言不酬，無德不報。」


吳延陵季子遊於齊，見遺金，呼牧者取之。牧者曰：「何子居之高，視之下貌之君子，而言之野也！吾有君不臣，有友不友，當暑衣裘，吾豈取金者乎？」請問姓字。牧者曰：「子乃皮相之士也，何足語姓字哉！」遂去。延陵季子立而望之，不見乃止。孔子曰：「非禮勿視，非禮勿聽。」


顏淵問於孔子曰：「淵願貧如富，賤如貴，無勇而威，與士交通，終身無患難，亦且可乎？」孔子曰：「善哉回也！夫貧而如富，其知足而無欲也。賤而如貴，其讓而有禮也。無勇而威，其恭敬而不失於人也。終身無患難，其擇言而出之也。若回者，其至乎！雖上古聖人，亦如此而已。」


齊景公出田，十有七日而不反。晏子乘而往。比至，衣冠不正。景公見而怪之曰：「夫子何遽乎？得無有急乎？」晏子對曰：「然，有急。國人皆以君為惡民所禽。臣聞之：魚鱉厭深淵而就乾淺，故得於釣網。禽獸深山而下於都澤，故得於田獵。今君出田十有七日而不反，不亦過乎？」景公曰：「不然。為賓客莫應待邪？則行人子牛在。為宗廟而不血食邪？則祝人太宰在。為獄不中邪？則大理子幾在。為國家有餘不足邪？則巫賢在。寡人有四子，猶有四肢也，而得代焉，不可患焉！」晏子曰：「然，人心有四肢而得代焉則善矣，令四肢無心，十有七日不死乎？」景公曰：「善哉言！」遂援晏子之手，與驂乘而歸。若晏子者，可謂善諫者矣。


楚莊王將舉師伐晉，告士大夫曰：「有敢諫者死無赦。」孫叔敖曰：「臣聞畏鞭箠之嚴而不敢諫其父，非孝子也。懼斧鉞之誅而不敢諫其君，其忠臣也。」於是遂進諫曰：「臣園中有楡，其上有蟬。蟬方奮翼悲鳴，欲飲清露，不知螳蜋之在後，曲其頸，欲攫而食之也。螳蜋方欲食蟬，而不知黃雀在後，舉其頸，欲啄而食之也。黃雀方欲食螳蜋，不知童子挾彈丸在楡下，迎而欲彈之。童子方欲彈黃雀，不知前有深坑，後有掘株也。此皆貪前之利，而不顧後害者也。非獨昆蟲眾庶若此也，人主亦然。君今知貪彼之土，而樂其士卒。」楚國不殆，而晉以寧，孫叔敖之力也。


晉平公之時，藏寶之臺燒，士大夫聞者，皆趨車馳馬救火。三日三夜，乃勝之。公子晏奉束帛而賀，曰：「甚善矣！」平公勃然作色曰：「珠玉之所藏也，國之重寶也，而天火之。士大夫皆趨車走馬而救之，子獨束帛而賀，何也？有說則生，無說則死。」公子晏曰：「何敢無說！臣聞之，王者藏於天下諸侯藏於百姓，農夫藏於囷庾，商賈藏於篋匱。今百姓乏於外，短褐不蔽形，糟糠不充口，虛耗而賦斂無已，收大半而藏之臺，是以天火之。且臣聞之，昔者桀殘賊海內，賦斂無度，萬民甚苦，是故湯誅之，為天下戮笑。今皇天降災於藏臺，是君之福也，而不自知變悟，亦恐君之為鄰國笑矣。」公曰：「善！自今已往，請藏於百姓之間。」《詩》曰：「稼穡維寶，代食維好。」


魏文侯問里克曰：「吳之所以亡者何也？」里克對曰：「數戰而數勝。」文侯曰：「數戰數勝，國之福也，其獨亡何也？」里克對曰：「數戰則民疲，數勝則主驕。驕則恣，恣則極。物疲則怨，怨則極慮。上下俱極，吳之亡猶晚矣。此夫差所以自喪於干遂。」《詩》曰：「天降喪亂，滅我立王。」


楚有士曰申鳴，治園以養父母，孝聞於楚。王召之，申鳴辭不往。其父曰：「王欲用汝，何謂辭之？」申鳴曰：「何舍為孝子，乃為王忠臣乎？」其父曰：「使汝有祿於國，有位於廷，汝樂而我不憂矣。我欲汝之仕也。」申鳴曰：「喏。」遂之朝受命，楚王以為左司馬。其年遇白公之亂，殺令尹子西、司馬子期，申鳴因以兵圍之。白公謂石乞曰：「申鳴，天下之勇士也，今將兵，為之奈何？」石乞曰：「吾聞申鳴孝子也，使人謂申鳴曰：「子與我，則與子分楚國，不與我，則殺乃父。」申鳴流涕而應之曰：「始則父之子，今則君之臣，已不得為孝子矣，安得不為忠臣乎？」援桴鼓之，遂殺白公。其父亦死焉。王歸賞之，申鳴曰：「受君之祿，避君之難，非忠臣也。正君之法，以殺其父，又非孝子也。行不兩全，名不兩立，悲夫！若此而生，亦何以示天下之士哉！」遂自刎而死。《詩》曰：「進退惟谷。」


昔者太公望周公旦受封而見。太公問周公何以治魯。周公曰：「尊尊親親。」太公曰：「魯從此弱矣。」周公問太公曰：「何以治齊？」太公曰：「舉賢尚功。」周公曰：「後世必有劫殺之君矣。」後齊日以大，至於霸，二十四世而田氏代之。魯日以削，三十四世而亡。由此觀之，聖人能知微矣。《詩》曰：「惟此聖人，瞻言百里。」

